Бухоро муҳандислик-технология институтида 17 декабрь куни БМТ Модели асосида халқаро талабалар анжумани ўз ишини бошлади. – BUXORO MUHANDISLIK-TEXNOLOGIYA INSTITUTI\nАнжуманнинг очилиш маросимида сўзга чиқганлар мамлакатимизда ёшларни ҳар томонлама қўллаб-қувватлаш, уларнинг интеллектуал салоҳиятини рўёбга чиқариш ҳамда ижодий ва бошқа йўналишлардаги иқтидорини камол топтириш борасида кенг кўламли ишлар бажарилаётганини таъкидлашди. Мамлакатимизда ёшларга эътибор давлат сиёсатининг устувор йўналиши этиб белгиланганини алоҳида қайд этилди.\nМазкур анжуманни ташкил этишдан асосий мақсад юртимиз равнақи ёʻлида муносиб ҳисса қўшишга қодир авлодни вояга етказиш йўлидаги саьй-ҳаракатларни рағбатлантиришдан иборат. Анжуман уч сессия йиғилиши тарзида ташкил этилади. Биринчи кунда иштирокчилар 7 қўмитага бўлинган ҳолда баҳсли масалалар бўйича ўз қараш ва таклифларини баён этишди. Тадбир доирасида, шунингдек, ёшларнинг билимини баҳолаш мақсадида турли давра суҳбатлари, мулоқотлар ташкил этилади. Тадбир якуни бўйича турли номинациялар бўйича ғолиблар аниқланади.


13 Сентябрь 2021 13:59\nNUR-SULTAN. Kazinform -ГРЕКО баҳолаш гуруҳи баҳолаш мониторинги биринчи ва иккинчи босқичи доирасида 7-10 сентябр кунлари Қозоғистонга келди, деб хабар беради Kazinform ҚР Коррупцияга қарши кураш агентлигига таяниб.\nЭкспертлар коррупцияга қарши курашнинг ҳуқуқий асосларини ва мавжуд коррупцияга қарши механизмларни баҳолайдилар. Иммунитетни олиб ташлаш, коррупциядан тушган даромадларни мусодара қилиш, давлат органлари фаолиятининг очиқлиги, давлат хизматчиларининг ахлоқи ва коррупция учун юридик шахсларнинг жавобгарлигига алоҳида эътибор қаратилди.\nЭслатиб ўтамиз, ГРЕКО Европа Кенгашининг коррупцияга қарши курашувчи органи ҳисобланади ва халқаро шартномаларда белгиланган стандартларга риоя қилиш ва улардан самарали фойдаланиш учун жавобгардир.\nЖорий йилнинг март ойидан бошлаб экспертлар Қозоғистон қонунчилигини ўрганиб чиқишди. Ташриф давомида чет эллик баҳоловчилар ҳукумат амалдорлари, нодавлат нотижорат ташкилотлари, оммавий ахборот воситалари ва профессионал ҳамжамият билан учрашди.\nТашрифнинг биринчи кунида Коррупцияга қарши кураш агентлиги раиси Марат Aхметжонов ҳамкасбларига Қозоғистоннинг коррупцияга қарши тизими ҳақида гапириб берди. Шунингдек, Бош прокуратура ходимлари билан биргаликда «Судгача терговнинг ягона реестри», «Маъмурий иш юритишнинг ягона реестри», «Текширув субъектлари ва объектларининг ягона реестри» тизимлари ва «Qamqor» ахборот хизмати тақдим этилди.\nЭкспертларнинг Қозоғистон қонунчилиги ва амалиётини тўлиқ тушунишини таъминлаш учун Парламент, Миллий хавфсизлик қўмитаси, Молиявий мониторинг ва давлат хизмати масалалари агентлиги, Ҳисоб қўмитаси, Олий суд, Бош прокуратура, Aдлия, Молия, Ички ишлар вазирликлари ва ҳокимиятларнинг иштироки ташкил этилди.\nУчрашувлар натижаларига кўра, коррупцияга қарши чораларни такомиллаштириш бўйича тавсиялар билан бир қаторда баҳолаш ҳисоботи тайёрланади.\nТавсиялар рўйхати келаси йилнинг март ойида ГРЕКО ялпи мажлисида тасдиқланади. Мамлакатимизга уни амалга ошириш учун 18 ой вақт берилади.\nТавсияларнинг сифатли бажарилиши Европа Кенгашининг коррупция учун жиноий жавобгарлик тўғрисидаги конвенцияси ва бошқа бир қатор муҳим халқаро шартномаларни ратификация қилишга йўл очади.\nУларга қўшилиш жиноятчиларни экстрадиция қилиш ва чет элга экспорт қилинган активларни қайтариш борасида хорижий шериклар билан янада самарали ҳамкорлик қилиш имконини беради.


ДАВЛАТ БЮДЖЕТИ — МУҚАДДАС ҲУЖЖАТ - Ўзбекистон овози газетаси\nДАВЛАТ БЮДЖЕТИ — МУҚАДДАС ҲУЖЖАТ\nУнинг ижросига масъулият билан ёндашиш талаб этилади\nҲозир жаҳоннинг юксак ривожланган мамлакатлари ҳам молиявий-иқтисодий инқироз оқибатларини юмшатиш, хусусан, бюджет харажатларини борган сари қисқартириш ҳақида бош қотиряпти. Мамлакатимизда эса Давлат бюджетининг қарийб 60 фоизи ижтимоий соҳага йўналтириб келиняпти. Таълимни ривожлантириш, соғлиқни сақлаш, аҳолини ижтимоий қўллаб-қувватлаш масалалари ҳар доим асосий эътиборда турибди. Давлат бюджетидан ана шу йўналишларга йилдан-йилга кўпроқ маблағ йўналтириш, яъни аҳолининг турмуш фаровонлигини ошириш чоралари кўриляпти. Шундай муҳим пайтда бюджет маблағларининг режалаштирилган эзгу мақсадлар учун оқилона йўналтирилиши ҳар томонлама долзарб ва ҳаммамизни ўйлантирадиган масаладир.\nОлий Мажлис Қонунчилик палатасидаги ЎзХДП фракцияси йиғилишида «Ўзбекистон Республикасининг Давлат бюджети ва давлат мақсадли жамғармалари бюджетларининг 2015 йилги ижроси тўғрисида»ги ҳамда «Ўзбекистон Республикаси Давлат бюджети ва давлат мақсадли жамғармалари бюджетларининг 2016 йил биринчи чорагидаги ижроси тўғрисида»ги масалалар муҳокама қилинаётганда ана шу жиҳатларга алоҳида эътибор қаратилди. Фракция аъзолари масалани кенг ва таҳлилий муҳокама қилишди. Депутатлар партия дастурий мақсадлари ҳамда электорат манфаатларидан келиб чиққан ҳолда, мамлакатимиз бош молиявий ҳужжатининг ижросига нисбатан қатъий нуқтаи назарларини билдиришди.\nЙиғилишда кун тартибидаги масалалар бўйича Молия вазири ўринбосари Мубин Мирзаев ахборот берди. Қайд этилдики, 2015 йилги иқтисодий дастурларнинг энг муҳим устувор вазифаларининг тизимли равишда амалга оширилиши натижасида ўсишнинг барқарор суръатларини, макроиқтисодий мувозанатни сақлаш, мамлакат иқтисодиётини модернизациялаш ва диверсификациялаш таъминланди.\n2015 йилда мамлакатимиз ялпи ички маҳсулоти 8,1 фоизга ўсган. Саноат маҳсулотлари ишлаб чиқариш ҳажми 8,0 фоизга, қишлоқ хўжалиги маҳсулотлари етиштириш 6,8 фоизга, капитал қурилиш 17,8 фоизга ошишига эришилди. Инфляция даражаси прогноз кўрсаткичидан паст бўлди, яъни 5,6 фоизни ташкил этди.\nИжтимоий соҳа ва аҳолини қўллаб-қувватлаш харажатлари Давлат бюджетининг 58,8 фоизини, яъни ялпи ички маҳсулотга нисбатан 12,4 фоизни ташкил этди. Хусусан, кўмакка муҳтож қариялар ва ногиронларнинг ижтимоий таъминоти билан боғлиқ харажатларга 147,5 миллиард сўм маблағ ажратилди. Бундан ташқари, ижтимоий соҳа харажатларининг 57,1 фоизи таълим муассасалари таъминоти ва уларни ривожлантиришга, 24,5 фоизи соғлиқни сақлаш тизимига йўналтирилган.\n2016 йилнинг I чорагида ҳам юртимизда ялпи ички маҳсулот кўрсаткичи ўсган, шунингдек, саноат маҳсулотлари, чакана савдо айланмаси ҳажми кўпайган.\nСахобиддин АРЗИҚУЛОВ, Олий Мажлис Қонунчилик палатасидаги ЎзХДП фракцияси аъзоси:\n— Фракциямиз Давлат бюджети ижросида ижтимоий соҳани янада ривожлантириш, аҳолининг даромадлари ва турмуш даражасини муттасил ошириб бориш масалалари доимий эътиборда бўлаётганини қайд этади. Биз соғлиқни сақлашни ривожлантириш, даволаш муассасаларини замонавий ускуналар билан жиҳозлаш ишлари изчил ва тизимли асосда давом эттирилаётганини муҳим деб биламиз ҳамда буни қўллаб-қувватлаймиз.\nАгар таққосласак, соғлиқни сақлаш тизимига йўналтирилаётган маблағлар ҳажми йилдан-йилга ошаётгани кўринади. 2015 йилда соҳани ривожлантиришга Давлат бюджетидан 5 218,5 миллиард сўм (ижтимоий соҳага ажратилган маблағнинг 24,5 фоизи) ёки 2014 йилга нисбатан 15,8 фоиз кўп маблағ сарфланган.\nАҳоли соғлиғини сақлаш, соғлом авлодни вояга етказиш учун шароит яратиб берилиши Ўзбекистон Халқ демократик партияси электорати манфаатларига хизмат қилади.\nАммо шуни ҳам айтиш керакки, айрим жойларда таълим ва соғлиқни сақлаш соҳасида фаолият юритаётган ходимларнинг иш ҳақини ўз вақтида олиши билан боғлиқ масалалар ҳамон учраб турибди. Яқинда сайловчилар билан ҳудудларда бўлган учрашувларда ҳам шу мазмундаги мурожаатлар тушди. Биз, албатта, депутат сифатида бу борада ўзимизга муҳим йўналишларни белгилаб олдик. Тегишли вазирлик ва ташкилотларнинг ҳам ушбу масалага янада масъулият билан ёндашишини сўраймиз.\nАлия ЮНУСОВА, Олий Мажлис Қонунчилик палатасидаги ЎзХДП фракцияси аъзоси:\n— Давлат бюджети даромадлари шаклланиши, унинг харажатлари молиялаштирилиши анча мураккаб, тизимли жараён, албатта. Шуниси аниқки, бюджет ижросини таъминлаш мамлакатимизнинг барча фуқаролари манфаатларига бирдек дахлдор ўта масъулиятли вазифа ҳисобланади. Шунинг учун ҳар бир масалани чуқур таҳлил қилиш, хато-камчиликларни вақтни ўтказмасдан бартараф этиш чораларини кўриш муҳим аҳамиятга эга.\nЧунки бюджет маблағлари бошқа кўплаб соҳалар қатори фарзандларимиз, набираларимизнинг ҳеч кимдан кам бўлмай билим олиши, соғ-саломат вояга етиши учун йўналтирилган маблағлар ҳисобланади. Шундай экан, бу масалага виждонан ёндашиш, йўл қўйилаётган айрим камчиликларни очиқ-ойдин муҳокама қилиш, аввало, инсоний бурчимиздир.\nФракциямиз бюджет ижросини кўриб чиқаётганда ижтимоий кўмакка муҳтож аҳолини ҳимоялаш, тўғридан-тўғри молиявий қўллаб-қувватлаш учун ажратилган маблағларнинг самарали сарфланиши масалаларига алоҳида эътибор берди.\nЎтган йили халқимизнинг реал даромадлари 9,6 фоизга ошди, ўртача ойлик иш ҳақи, пенсия, ижтимоий нафақа ва стипендиялар 21,9 фоизга кўпайди. Ҳисобот даврида кўмакка муҳтож қариялар ва ногиронларнинг ижтимоий таъминоти билан боғлиқ харажатларга 147,5 миллиард сўм маблағ ажратилган.\nТаъкидлаш жоизки, фракциямиз ҳамда халқ депутатлари маҳаллий Кенгашларидаги партиямиз гуруҳлари ижтимоий йўналтирилган давлат дастурларининг бажарилиши бўйича доимий равишда мониторинг ўтказиб келмоқда. Шу асосда таҳлилий хулосалар чиқарилиб, ижро ҳокимияти идораларига таклифлар киритилмоқда. Биз жорий йилга мўлжалланган Давлат бюджетининг I чоракдаги ижроси ҳақидаги маълумотларни таҳлил қилиб, бу борада ўзимизга муҳим йўналишлар ва керакли вазифаларни белгилаб олдик.\nБюджет маблағлари бошқа кўплаб соҳалар қатори фарзандларимиз, набираларимизнинг ҳеч кимдан кам бўлмай билим олиши, соғ-саломат вояга етиши учун йўналтирилган маблағлар ҳисобланади.\nЎзХДП фракцияси Молия вазирлигининг «Ўзбекистон Республикасининг Давлат бюджети ва давлат мақсадли жамғармалари бюджетларининг 2015 йилги ижроси тўғрисида»ги ҳамда «Ўзбекистон Республикаси Давлат бюджети ва давлат мақсадли жамғармалари бюджетларининг 2016 йил биринчи чорагидаги ижроси тўғрисида»ги ахборотларини маъқуллаб, депутатлар билдирган таклиф ва мулоҳазалар асосида қарор қабул қилди.


Тиши синса майли эди-я… - Huquq.uz\nТиши синса майли эди-я…\n18:00 - 07.05.2021\nХонадон бекаси кенжа ўғлига молларга ем тайёрлашни буюрди-да, ўзи насосдан сув чиқаришга киришди. Учинчи челак энди тўлай деганда қулоқни кар қилар даражада янграган чинқириқдан чўчиб, жони товонига тушиб кетаёзди. Аввалига нима бўлганини англамади. Ошхона томондан ловуллаб ёнаётган келини ўзи томон югуриб келаётганини кўргач эса турган жойида қотди. Бироқ шу заҳоти ўзини қўлга олди, шоша-пиша челаклардаги сувни сепиб, оловни ўчирди. Амаллаб уйга олиб кирди, кийимларини алмаштирди. «Тез ёрдам» чақиришди ва келин шифохонага ётқизилди.\nБу хабар бир зумда қишлоққа ёйилди. Ҳамма ҳайрон. Келин эҳтиётсизлик оқибатида ёниб кетдими ё ўзига ўт қўйдими? Ўзини ёқиб юборган бўлса, бунга нима сабаб бўлди экан? Эшитган борки, воқеани муҳокама қилади, ҳар хил тахминларни айтади…\nНигоранинг умри қисқа экан. Куйганининг бешинчи куни жонлантириш бўлимидагилар ҳар қанча уринишмасин, ҳаётини сақлаб қололмадилар…\nҚодир бобо етмиш ёшни қоралаб қолса-да, ёшига яраша тоат-ибодат қилиб, қарилик гаштини суриш ўрнига рўзғор тутиш масаласида кампири билан келинига дашном беришдан чарчамасди. Бахиллиги туфайли уйдаги ҳамманинг, ҳатто ногирон фарзандларининг нафақасини ҳам ўзи олади. Ҳеч кимга ишонмайди. Айниқса келин бўлмиш Нигорага қийин. Текинхўрликда айбланганидан ташқари, овқат маҳали қозонга солинадиган барча масаллиқлар бобонинг назоратидан ўтиши шарт. Ҳаммасини ҳисоблаб, ўлчаб солдиради. Овқатни кўп пишираётгани, тежамкор бўлиш кераклигини айтиб, дакки беради. Бир нима деса балога қолади.\nВақт ўтгани сайин қайнотанинг зуғумлари ҳам ортаверди. Нигора қайнотасининг кўзига иложи борича кўринмаслик учун ишга киришга ҳаракат қилиб ҳам кўрди. Аммо балога қолди. Энди бобо уни бузуқликда гумон қилиб, янада қўполлаша бошлади. Кўп ўтмай Нигоранинг қариндошлариникида бўладиган тўйлар у ёқда турсин, ҳатто ота уйига бориб келишига ҳам тақиқ қўйилди.\nҲар нарсанинг чегараси бўлади. Нигора ортиқ чидолмай, бир-икки марта ота уйига кетиб қолди. Ҳар гал қайнота ва қайнонаси бориб, қайтариб олиб келишди.\nБироқ навбатдаги ҳақорат ҳаммасидан ошиб тушди. Бобо бу сафар келинига қўшиб ўғлини ҳам текинхўрликда айблай бошлади. Қайнота ҳе йўқ-бе йўқ келинига қулочкашлаб тушириб қолди. Тўполонда сезмаган экан, тиши синганини келин сўнг билди. Шу кеча Нигора ухламади ҳисоб. Синган тиши бўлса майли-я, дили қаттиқ оғриган эди бу сафар. Нимаям қила оларди, осмон узоқ, ер қаттиқ! Бир-икки ҳаммасига қўл силтаб, бирйўла қутулишни ҳам ўйлади. Аммо ногирон бўлса-да меҳрибон эрини, жонидан ҳам ортиқ кўрадиган гўдагини кўзи қиймади. Ўйлай-ўйлай, ич-ичидан йиғлаб тонг оттирди.\nЭрталаб ҳеч нарса бўлмагандек уй юмушларига киришди. Эрига нонушта тайёрлади. Шу пайт пайдо бўлган бобо бу сафар ўғлини нишонга олди. Қўлидан иш келмаслиги-ю боқимандалигини айта туриб ногиронлигини юзига солди. Бу гапдан зумда ўғилнинг қадди букилди, пиёлани хонтахтага қўяр экан, мижжаларига ёш қалқди. Чуқур хўрсинди. Эрининг бир қараши билан нима демоқчилигини яхши биладиган Нигора учун буниси энди ортиқча эди. Чидай олмади, ўртага тушди. Энди қайнота оғзига келганини қайтармай, уни ҳақоратлашни бошлади…\nНигора тўсатдан жим бўлди. Индамай уйга кириб кетди. Хаёлига ярим тундаги фикрлар келиб, енгил тортгандек бўлди. Шунинг баробарида юраги увишди. Анчагача ўйланиб ўтирди. Охири бир қарорга келди. Эри ҳам, фарзанди ҳам кўзига кўринмади. Ошхонада елим идишдаги бензинни устига қуйди-да, гугурт чақди…\nҚилғиликни қилиб қўйган бобо эса бу пайтда ҳамма нарсани унутиб, ёнбошлаганча мириқиб телевизор кўрарди…\nСуд Қодир бобо Синдоровга қилмишига яраша жазо тайинлади. Бу билан нима ўзгаради? Йигит ёридан, ота-она суюкли фарзандидан айрилди, маъсума гўдак эса онасининг меҳридан бир умрга мосуво бўлди.


Арзон ва сифатли маҳсулотлар\nЯнги ўқув йили арафасида Самарқанд вилоятининг таълим муассасалари, бозор ва савдомажмуаларида ҳам мактаб ярмаркалари ташкил этилди.\nМамлакатимизда кичик бизнес ва хусусий тадбиркорликни ривожлантириш, қулай ишбилармонлик муҳитини яратишга қаратилаётган алоҳида эътибор, истиқболли бизнес лойиҳаларнинг амалга оширилаётгани аҳоли фаровонлиги ва бандлигини таъминлашда муҳим омил бўлмоқда.\nШу кунларда Фарғона тумани “Чимён” қишлоқ фуқаролар йиғинида томорқадан мўл ҳосил кўтариб, энг улуғ, энг азиз айём олидан халқимиз дастурхони тўкинлигига ҳисса қўшаётган соҳибкорлар йиғим-терим ишлари билан банд.\nТадбиркор манфаати ва суғурта ҳимояси\nСуғурта кичик бизнес ва хусусий тадбиркорлик субъектларининг манфаатларини ҳимоялашда энг мақбул усуллардан ҳисобланади.\nИстиқболли янги лойиҳалар\n“Ўзбекенгилсаноат” давлат акциядорлик компанияси томонидан ташкил этилган матбуот анжуманида мустақиллик йилларида мамлакатимиз енгил саноатида эришилган ютуқлар таҳлил қилинди.\nБугун дунёда нефть ва газ захираси тобора камайиб бораётган шароитда муқобил энергия янада долзарб аҳамият касб этмоқда.\nДеҳқон ҳам, харидор ҳам хурсанд\nМамлакатимиз мустақиллигининг йигирма тўрт йиллик байрами олдидан аҳоли дастурхони тўкинлигини таъминлаш мақсадида Хоразм вилояти шаҳар ва туманларида қишлоқ хўжалиги ва озиқ-овқат маҳсулотлари ярмаркалари ташкил этилмоқда.\nЭртанги кун ишончи\nМустақиллик мамлакатимиз иқтисодиётининг барқарор ривожланиши, халқимизнинг ҳеч кимдан кам бўлмаган юксак тараққиёт даражасига эришиши йўлида улкан имкониятлар яратди.\nМустақиллик мамлакатимиз иқтисодиётининг барқарор ривожланиши, халқимизнинг ҳеч кимдан кам бўлмаган юксак тараққиёт даражасига эришиши йўлида улкан имкониятлар яратди. Президентимиз Ислом Каримов раҳнамолигида ўз олдига демократик ҳуқуқий давлат ва кучли фуқаролик жамияти барпо этишдек олижаноб мақсадларни қўйган Ўзбекистон халқи нималарга қодирлигини намоён этмоқда.\nИстиқболли лойиҳалар самаралари\nМиллий матбуот марказида мамлакатимиз Озиқ-овқат саноати корхоналари уюшмаси томонидан "Истиқлол йиллари: озиқ-овқат саноатининг юксалиш одимлари" мавзусида матбуот анжумани ўтказилди.\nШу кунларда мамлакатимиз қутлуғ байрам нафаси билан яшамоқда. Ватанимиз мустақиллигининг 24 йиллиги муносабати билан барча шаҳар ва туманлар, қишлоқ ва маҳаллалар кенг кўламли бунёдкорлик ишлари самарасида янада обод ва чароғон бўлмоқда.\n«Ўзбекистон ҳаво йўллари»: ишончли, хавфсиз ва барқарор\nЎзбекистон Республикаси Президенти Ислом Каримов 1992 йил 28 январда «Ўзбекистон ҳаво йўллари» миллий авиакомпаниясини ташкил этиш тўғрисидаги фармонни имзолади ва компания миллий авиаташувчи мақомига эга бўлди.\nҲосил мўл, хирмон юксак бўлади\nШу кунларда далаларимизда деҳқонларимизнинг эрта баҳордан қилган астойдил меҳнати самараси бўй кўрсатмоқда. Сув мўл бўлгани, гармсель шамоллар деярли кузатилмагани туфайли меъёрдаги иссиқликни олган ғўза ниҳоллари баравж ўсмоқда.\nНукусда касб-ҳунар коллежи битирувчиларини иш билан таъминлаш масаласига бағишланган семинар бўлиб ўтди.\nИқтисодий хавфсизликни таъминлаш йўлида\nМамлакатимизда тинчлик ва осойишталикни, давлатимиз иқтисодий хавфсизлигини таъминлашда божхона хизмати тизими ходимларининг ҳиссаси катта.\nМавсумга пухта тайёргарлик кўрилмоқда\nНаманган вилояти Мингбулоқ туманида пахта йиғим-терими мавсумига тайёргарлик кўриш ва уни уюшқоқлик билан ўтказиш масаласига бағишланган кўргазмали семинар бўлиб ўтди.\nЎзбекистон Савдо-саноат палатасида жорий йилнинг биринчи ярмида амалга оширилган ишлар ва истиқболдаги вазифаларга бағишланган матбуот анжумани ўтказилди.


17:15 / 02.03.2019 2439 pdf Ўқиш режими + -\nМушриклар ўзларини “ҳаниф”лар деб номлардилар ва Иброҳим алайҳиссаломнинг динини дин тутганмиз деб даъво қилардилар. Ҳаниф деб Иброҳим а.с. миллати, динига эътиқод қилган, шу диннинг шиорларини лозим тутган кишига айтилади.\nИброҳим а.с. миллатининг шиорлари:\nБайтулллоҳни ҳаж қилишлик, намозларда қиблага юзланишлик, жанобатдан ғусл қилишлик, хатна, бошқа фитратдан бўлган хислатлар, ҳаром ойларининг ҳурматини сақлаш, масжидул ҳаромни улуғлаш, насабий ва эмикдош муҳаррамотларни ҳаром қилиш, бўғиздан сўйиш, кўкракнинг юқори қисмидан наҳр қилиш, сўйиш ва наҳр қилиш билан Аллоҳга қурбат ҳосил қилиш, хусусан ҳаж кунларида.\nИброҳим а.с. миллатининг шариатлари:\nТаҳорат, намоз, тонгдан қуёш ботгунча рўза тутиш, етим мискинларга садақа бериш, ҳақдорларга ёрдам бериш ва силаи раҳм қилишлик асли миллатда машруъ бўлган эди. Бу амаллар билан ўрталарида фахрланишар эдилар. Лекин аксар мушриклар бу амалларни тарк қилган эдилар. Ҳатто бу амаллар уларнинг амалий ҳаётида бўлмагандек эди. (Яъни, ёмонлигини билиб, тап тортмай қилишаверардилар.)\nШунингндек одам ўлдириш. Ўғирлик, зино, рибо ва бировнинг молини тортиб олишлик асли миллатда ҳаром қилинган эди. Бу амалларни улар ёмон деб билишарди. Лекин жумҳур мушриклар нафсга эргашиб бу ишларни қилишаверардилар. (яъни, ёмон деб билиб қилишаверарди. Улар ҳам ушбу амалларни ёмон деб билишига Каъбанинг қурилишидаги пул тўплашини мисол қилишимиз мумкин. Яъни, пулга рибо аралашган бўлмасин дейишган эди.)\nИброҳим а.с. миллатининг ақидалари:\nАллоҳни борлиги, еру-осмонни яратганлиги, катта ҳодисаларни тадбир қилиб туришлиги, пайғамбарлар юборишга, бандаларининг қилган амалларига яраша жазо берига қодирлиги, улуғ ҳодисаларни бўлишидан олдин тақдир қилиб қўйиши, фаришталар Унинг муқарраб бандалари эканлиги, уларнинг таъзимга ҳақлилиги, буларнинг барчаси уларнинг, яъни мушрикларнинг ҳузурида собит эди. Бунга уларнинг шеълари ҳам далолат қиларди. Лекин жумҳур мушриклар бу эътиқодлардан узоқлашганлиги, уларда ҳақ эътиқодни идрок қилиш рағбати йўқлиги сабабли булар юзасидан кўп шубҳаларга тушишди.\nШирк, ташбеҳ (ўхшатиш), таҳриф (ўзгартириш), охиратни инкор қилиш, Набий алайҳиссаломнинг рисолатини узоқ санаш (инкор қилиш), ўрталарида қабиҳ амаллар, зулм, бидъат, ботил тақлидларнинг ёйилиб кетганлиги ва ибодатларнинг йўқолиб кетганлиги уларнинг залолатларидандир.\nАллоҳ таолога хос бўлган сифатлардан бирини Ундан ўзгага собит қилишлик. Масалан: оламни ирода билан тасарруф қилишликни яъни, “бўл дейиш билан бўлади” деган сифатни Аллоҳдан ўзгада ҳам собит қилиш ширкдир. Ёки ақл, илҳом ва ҳиссий аъзолар билан эришилмаган зотий илмни ҳам Аллоҳдан ўзгада ҳам собит қилиш ширкдир. (Яъни, бандалар илмга мазкур воситалар билан эришадилар, Аллоҳ таолода эса илм зотий бўлганлиги учун унга бирор восита орқали эришишга ҳожати йўқ.) Аллоҳ таолога хос бўлган сифатлардан касалга шифо беришлик, бир шахсни лаънатлаб, унга ғазаб қилиб шунинг оқибатида унинг ризқини тор қилиши, унга касаллик бериши ёки бир шахсга раҳм қилиши-ю шунинг сабабидан унга саломатлик бериши, унинг ризқини кенг қилиши каби сифатларни Аллоҳдан ўзгада собит қилиш ҳам ширкдир.\nМушриклар моддани яралишида, улуғ ишларни тадбир қилишда, Аллоҳга ҳеч кимни шерик қилмасдилар. Аллоҳ таоло бирор ишни қасд қилганда Унга бирортани қарши чиқиб ман қила олишини собит қилишмасди.\nУларнинг ширклари баъзи бандаларга хос бўлган ишларда эди. Уларнинг гумони шу эдики, подшоҳлардан бири ўзининг махсус элчисини мамлакатининг бир тарафига юбориб унга баъзи жузъий ишларда ихтиёрли тасарруф қилиш имконини бергани, подшоҳларнинг ўзи халқининг жузъий ишлари бошқармаслиги, балки ўзига волий ва ҳокимлардан ўринбосар таъйинлаши, ҳокимларга хизмат қилганларни шафоат қилиши, улар орқали халқига боғланишини мисол қилиб Аллоҳ таоло ҳам баъзи бандаларига илоҳлик имконини бердики, уларнинг розилиги ва ғазабини бошқа бандаларига таъсир этадиган қилиб қўйди. Оддий бандалар мутлоқ илоҳ бўлган Аллоҳ таолонинг ҳузурида мақбул бандалардан бўлиши учун илоҳлик кийимини кийган бандаларга нисбатан қурбат ҳосил қилишни вожиб дейишарди. Улуғ ишлардан бошқада уларнинг шафоатини Аллоҳ таолонинг ҳузурида қабул деб билишарди.\nБу ҳаддан ошишликлари уларни бриб-бориб уларга сажда қилишга, улар учун қурбонликлар қилишга, улар билан қасам мчишга, муҳим ишларда улардан ёрдам сўрашга олиб келди. Уларнинг суратларини тош, тилло ва кумушлардан ўйиб ясадилар ва ўзлари учун руҳларга юзланадиган қибла қилиб олдилар. Ҳатто аста-секин жоҳиллар шу суратларга сиғиниб уларни маъбуд қилиб олишди ва эътиқодларига фасод йўл ола бошлади.\nБандага хос бўлган сифатларни Аллоҳ таолода собит қилишликдир. Улар фаришталарни Аллоҳнинг қизлари дейишди. Подшоҳлар гоҳида ўзлари рози бўлмаса ҳам вазирларининг шафоатини қабул қилгани каби Аллоҳ таоло ҳам гарчи рози бўлмасада бандаларининг шафоатини қабул қилади дейишарди. Улар Аллоҳ таолонинг илоҳий илми, самъи ва басорини идрок қила олишмаганди, ўзларининг илми, самъи ва басорига қиёс қила бошлашди ва тажсим ақидасига тушиб қолишди. Натижада Аллоҳ таолога макон тутиш нисбатини беришди.\nБунинг қиссаси Исмоил алайҳиссаломнинг авлодлари боболари Иброҳим а.с.нинг динида, шариатида эдилар. Ҳатто Амр ибн Луҳаййнинг даври келди, у (яъни, Амр ибн Луҳайй) уларга бут-санамлар ясаб берди ва ибодатини бошлаб берди. Баҳира, соиба, васила ва ҳомийларни ихтиро қилди.\nЧўплар билан қисмат талаб қилишарди ва диний маросимлар ихтиро қилардилар. Буларнинг барчаси Набий алайҳиссаломнинг пайғамбар бўлиб келишларидан олдин, уч юз йил яқинида бўлган эди. Бутларга ибодат қилишни жоиз дейишда ота-боболарининг изларини (яъни, бутга сиғинишдаги бузуқ эътиқодларини) маҳкам ушлаб олиб, қатъий ҳужжат деб билишар эди.\nОхиратни инкор қилишлари:\nЎтган пайғамбарлар барчаси ҳашр ва нашрни баён қилгандилар. Лекин уларнинг баёнатлари Қуръони карим кенг шарҳлаб берганчалик эмасди. Шунинг учун жумҳур мушрикларнинг ундан хабарлари оз эди ва унинг бўлишини эҳтимолдан йироқ деб ҳисоблашар эдилар.\nНабий с.а.в.нинг рисолатларини мумкин эмас деб ҳисоблашлари:\nМушриклар жамоаси гарчи Иброҳим алайҳиссалом ва Исмоил алайҳиссаломларнинг пайғамбар эканликларини, ҳатто Мусо алайҳиссаломнинг ҳам пайғамбар эканликларини эътироф қилсаларда, лекин пайғамбарларнинг ўзлари каби инсонлардан бўлгани уларнинг Муҳаммад алайҳиссаломни инкор қилишга олиб келди. (Улар пайғамбарликни улуғ сифат деб билишар ва бу улуғ сифат қандай қилиб инсонга берилади дейишардилар.) Шунингдек Аллоҳ таолонинг пайғамбар юборишидаги тадбирининг ҳақиқатини, нубувватнинг тақозоси нима эканини билмаганликлари сабабли улар Набий алайҳиссаломнинг нубувватини эҳтимолдан йироқ деб ҳисобладилар. Чунки уларнинг эътиқодида элчи худди уни юборганга ўхшаши керак эди. Шу сабадан кучсиз, арзимас шубҳаларни келтиришар эдилар. Айтардиларки: Қандай қилиб пайғамбар таом ва шаробга эҳтиёж сезади, нима учун Аллоҳ таоло фариштани расул қилиб юбормади, нима учун ҳаммага алоҳида мана шу услубда ваҳий келавермайди?\nАгар сен мушрикларнинг ҳоли, ақидалари ва амалларини билишда, улар ҳақида тасаввур ҳосил қилишда ўзинга тўғри йўл топа олмасанг, бизнинг асримиздаги мусулмонлар истиқомат қиладиган юрт ва шаҳарларнинг чеккаларида яшайдиган, тўғри диний таълимотлардан хабарсиз бўлган баъзи кишиларнинг ҳоли қарагин. Улар авлиёларни қандай тасаввур қиладилар? Улар илгари авлиёлар бўлган, лекин бугунги кунда уларнинг бўлиши амри маҳол иш дейишадилар. Бу худди мушриклар Иброҳим, Исмоил ва Мусо алайҳиссаломларнинг пайғамбарликларини тан олиб, Муҳаммад алайҳиссаломнинг пайғамбарликларини маҳол санаганлари кабидир.\nҚабрларга бориб ўликлардан мадад сўраб турли ширк ва бидъат-хурофот амалларини қиладилар-у, тирик авлиёлардан фойдаланмайдилар.\nУларнинг эътиқодига қандай қилиб ташбеҳ ва таҳриф йўл олади? Бунга саҳиҳ ҳадиснинг мувофиқлигини кўрамиз. Имом Бухорий ва Имом Муслим р.а.лар ривоят қилган ҳадисда Расулуллоҳ соллаллоҳу алайҳи васаллам шундай деганлар: “Сизлар ўзингиздан олдингиларнинг йўлига эргашасизлар”\n Мўйлабни олиш, сақолни ўстириш, мисвок тутиш, сув билан истиншоқ қилиш, тирноқ олиш, бармоқ бўғинларини ювиш, қўлтиқ тукларини юлиш, қовуқ тукларини олиш, сув билан истинжо қилиш..(Ровий унитиб ўнинчисини мазмаза бўлса керак деб айтган.)\n Тажсим ақидаси – Аллоҳ таолонинг бандалари каби жасади, макон тутиши бор дейиш кабилар ва ҳ.к.з.\n * “Баҳира” – туянинг эркак туғилган бешинчи боласи. Унинг қулоғини тешиб холи қўйиб юборишар эди. Уни сўйиш ҳам ман этилар эди. “Соиба” – сафардан саломат қайтилса ёки касалликдан фориғ бўлинса, бир туяни баҳира каби холи қўйиб юборишар эди. Шундай туяга соиба дер эдилар. “Васила” – Қўй етти бор туққач, еттинчиси эркак бўлса, сўйиб ер эдилар. Агар урғочи бўлса, подага қўшиб юборардилар. Шу подага қўшилган қўйнинг оти василадир. “Ҳомий” – ўн марта туққан чорва ҳайвонини минмасдан, юк юкламасдан, яйловга эркин қўйиб юборилар эди. Шу ҳимояланган жониворни ҳомий дер эдилар.\n14:29 / 27.03.2017 2275\n20:00 / 02.05.2019 3398\nСаволБаъзида жаноза намозига борганимизда жаноза намози ўқилаётганда бош юқорига кўтарилиб, тепага қаралади. Баъзан эса бу ҳол бўлмайди. Савол шуки, жаноза давоми...\n2524 16:05 / 18 февраль\nКатта Лангар Қуръони қандай топилган?\nИлк бор Катта Лангар Қуръонини 1997 йил йили Қашқадарё вилояти Қамаши тумани Катта Лангар қишлоғида кўрган эдик. Ўша пайтда у Катта Лангар қишлоғида Лангар ота давоми...\n954 11:00 / 12 май\n362 17:00 / 14.08.2019\nҚуръондан таъсирланган аъробий\nАбул Фазл Аббос ибн Фараж Риёший Басрий ҳикоя қилади Асмаъий асл исми Абдулмалик ибн Қарийб ибн Абдулмалик ибн Али Асмаъий Абу Саъийд Басрий бўлиб, 216 ҳижрий давоми...\n2615 15:00 / 07.06.2019


12:04 / 24.03.2017 | Fazl | 2615\n«Расулуллоҳ соллаллоҳу алайҳи васаллам: «Ким азонни эшитгандан кейин: «Аллоҳумма, Робба ҳазиҳид даъватит тааммати вас-солатил қоимати ати Муҳаммаданил василата вал фазилата вабъасҳу мақомам маҳмудан аллазий ваъадтаҳ» деса, қиёмат куни унга шафоатим вожиб бўлур», дедилар».\nШарҳ: Бу ҳадиси шарифда келган дуонинг маъноси қуйидагича: «Аллоҳим! Эй ушбу тугал даъватнинг ва қоим бўладиган намознинг Роббиси! Муҳаммадга Василани ва фазилатни бергин. Ҳамда уни Ўзинг ваъда қилган мақоми Маҳмудда қайта тирилтиргин». «Васила» жаннатдаги олиймақом манзила эканлиги ҳадисда зикр қилинди. «Мақоми Маҳмуд» – «Мақталган Мақом» эса Аллоҳ таолонинг «Шоядки, Роббинг сени Мақоми Маҳмудда қайта тирилтирса» ояти ила Аллоҳ таоло томонидан Муҳаммад соллаллоҳу алайҳи васалламга ваъда қилинган. Мақоми Маҳмуд буюк шафоат мақомидир. Демак, қиёмат куни Пайғамбаримиз соллаллоҳу алайҳи васалламнинг шафоатларига мушарраф бўлайлик, десак, азондан кейин ушбу дуони ўқиб юришимиз лозим.\n«Расулуллоҳ соллаллоҳу алайҳи васаллам: «Ким муаззинни эшитганида «Ашҳаду алла илааҳа иллаллоҳу ваҳдаҳу лаа шарийка лаҳу ва анна Муҳаммадан абдуҳу ва Расулуҳу, розийту биллаҳи Роббан ва би Муҳаммадин Расулан ва бил Ислами дина» деса, унинг гуноҳи мағфират қилинур», дедилар».\nШарҳ: Аввало ҳадиси шариф ровийси Саъд ибн Абу Ваққос розияллоҳу анҳу билан яқиндан танишиб олайлик: Саъд ибн Абу Ваққос ибн Уҳайб Зуҳрий ал-Қураший, кунялари Абу Исҳоқ. Абу Бакр розияллоҳу анҳунинг ҳузурларида тўртинчи бўлиб Исломга кирдилар. У киши ана шу вақтда 17 ёшда эдилар. Исломда биринчи бўлиб камондан ўқ отган шахс ҳам, жаннатга киришларига башорат берилган ўнта саҳобаларнинг бири ҳам, Расулуллоҳ соллаллоҳу алайҳи васаллам вафот этганларида рози бўлган олтита саҳобаларнинг бири ҳам шу зот бўлганлар. Саъд ибн Абу Ваққос Аллоҳ йўлида биринчи бўлиб бир мушрикни қатл этиб, қонини оқизган, Бадр, Уҳуд, Хандақ ва бундан бошқа ҳамма маъракаларда Расулуллоҳ соллаллоҳу алайҳи васаллам билан бирга иштирок этган паҳлавон саҳобалардан эдилар. Бу зот Расулуллоҳ соллаллоҳу алайҳи васалламнинг оналари Омина бинти Ваҳб Зуҳриянинг қабиласидан бўлганлари учун Расулуллоҳ соллаллоҳу алайҳи васаллам бу кишини «тоға» деб атар эдилар. Расулуллоҳ соллаллоҳу алайҳи васаллам Саъд розияллоҳу анҳунинг дуолари қабул қилинишини сўраганларида Аллоҳ дуоларини қабул қилган. Шунинг учун одамлар Саъд ибн Абу Ваққоснинг дуоларидан қўрқар эдилар. Расулуллоҳ соллаллоҳу алайҳи васаллам Саъд ибн Абу Ваққосдан ташқари бирор кишига «Ота-онам фидо бўлсин», деб айтмаганлар. Бу зот Умар ибн Хаттобнинг халифалик даврларида форслар билан бўлган урушда аскарларга қўмондон бўлдилар. Ҳижратнинг 15-санасида Қодисияни, ҳижратнинг 16-йили Жалулони, ҳижратнинг 17-йили Куфани фатҳ этдилар. Умар ибн Хаттоб розияллоҳу анҳу бу кишини Ироққа волий қилиб тайинладилар. Усмон ибн Аффон розияллоҳу анҳунинг халифалик даврларида ҳам шу амалда бўлдилар. Қачонки ҳазрати Усмон розияллоҳу анҳу ўлдирилиб, фитна замони келганидан кейин бу ишларнинг ҳаммасидан четланиб, Мадинага қайтиб келдилар. Саъд ибн Абу Ваққос Расулуллоҳ соллаллоҳу алайҳи васалламдан 270та ҳадис ривоят қилдилар. Бу ҳадисларни Абдуллоҳ ибн Аббос, Абдуллоҳ ибн Умар, Хавла бинти Ҳакимлардан ривоят қилдилар. Бу зотдан Соиб ибн Язийд, Мужоҳид, Алқама ибн Қайс, Жобир ибн Самура, қизлари Оиша, Омирнинг болалари, Мусъаб ибн Умайр, Иброҳим ибн Абдурраҳмон ибн Авф, Қайс ибн Абу Ҳозим ва бошқалар ривоят қилганлар. Бу киши ривоят қилган ҳадисларни уч «Саҳиҳ» соҳиблари ўз китобларига киритганлар. Бу зотнинг кўзлари ҳаётларининг охирида ожиз бўлиб қолди ва ҳижратнинг 55-санасида Мадинадан етти мил узоқликдаги Ақиқ деган жойда вафот этдилар. Саъд ибн Абу Ваққос жаннатга киришларига башорат берилган, охирги вафот этган саҳобалардан эдилар. Ушбу ривоятда қилинган дуонинг маъноси: «Аллоҳдан ўзга ибодатга сазовор Зот йўқ. У ёлғиз Ўзидир. Унинг шериги йўқ ва албатта, Муҳаммад Унинг бандаси ва Расулидир, деб гувоҳлик берурман. Аллоҳни Робб, Муҳаммадни Расул ва Исломни дин, деб рози бўлдим». Ким азонни эшитганидан кейин ушбу дуони ўқиса, гуноҳлари мағфират этилиши ваъда қилинмоқда. Имом Муслим ва Абу Довудларнинг ривоятидан эса муаззин нима деса, шуни қайтариб туриш, фақат икки «Ҳайя ъала» сўзларини айтганда «Лаа ҳавла ва лаа қуввата илла биллаҳи» дейиш ўргатилмоқда. Ким бу нарсаларни чин қалбдан айтса, жаннатга кириши ваъда қилинмоқда. Инсоф қилиб айтганда, бу жуда ҳам осон ишлар, савоб топиш, гуноҳни ювиш ва жаннатга кириш эҳтимолини ошириш учун ғанимат нарсалар. Лекин дангасалигимиз, бепарволигимиз оқибатида кўп нпрсаларга эътибор бермаймиз. Уларга амал қилмаймиз. Кўпчилигимиз ҳатто бу нарсаларни лозим даражада билмаймиз ҳам. Аввал билмасак, энди билиб олдик. Энди билганимизга амал қилишга ўтайлик. ("Ҳадис ва Ҳаёт" китобидан). Валлоҳу аълам!\nАллоҳнинг раҳматини сўраб дуо қилиш


2356 Ўқиш режими + -\nИнсон ҳаётида саодат ва бахтсизлик, хурсандчилик ва хафалик, кенглик-фаровонлик ва танглик, лаззат ва алам бирдек ўрин олган. Зеро, инсоннинг яратилиш ҳикмати шуни тақозо қилади.\nИнсон ким бўлиши ва қайси мақомда эканидан қатъи назар, унинг ҳаётида яхши ва ёмон кунлар алмашиб туриши табиий. Негаки, дунёда кулги билан йиғи, ғам билан шодлик, албатта, биргадир.\nЎз жони, фарзанди ёки мол-дунёсига тааллуқли бўлган офатлар барча инсонларда учрайдиган одатий ҳолатдир. Бундай ҳолатларда инсондан талаб қилинадиган нарса, бу – сабр.\nАгар алам-қийинчиликлар бўлмаганда одамлар лаззатлар ҳаловатини топмаган бўларди. Шунинг учун бирор нарсадан маҳрум бўлиб қолиш алами – ўша нарсанинг борлигида шукр қилишга ўргатади. Ёки очлик алами тўқлик пайтининг қадрига етишни тақозо этади. Тўқлик пайтида шукр, очликда эса сабр қилишга, худди шунингдек, касаллик етганда саломатликнинг қадрини билиб, соғликни асраб-авайлашга ундайди.\n«Ойнинг ўн беши қоронғу бўлса, ўн беши ёруғ» деганларидек, Аллоҳ таоло ўз ҳикмати билан кенглик ва танглик кунларини одамлар ўртасида алмаштириб-айлантириб туради. Гоҳо душманлар устидан ғалаба берса, гоҳо душманларга ғалабани беради. Даврлар ана шу тариқа ўтаверади...\nИнсонни синовлар ва қийинчиликлар тарбия қилади. Уларнинг қалбларини синовлар воситасида нуқсону камчиликлардан поклайди. Ҳар қачон инсонлар бирор синовдан ўзларига дарсу фойдаларни олиб, иймон савиялари ва ишончлари юқори кўтарилиб, сабр ва матонат билан чиқишса, уларни янги – бундан-да қийинроқ синовлар кутаётган бўлади. Аллоҳ таоло уларнинг иймонлари аста ўсиши, кучайиб, зиёда бўлиши учун, синовларни тадрижий ҳолатда оддийдан кучлисига қараб, кўпайтириб боради. Киши иймонда юқорироқ даражага кўтарилгани сари, унга юкланаётган вазифалар ҳам оғирлашади. Унинг йўлида учраётган тўсиқлар ҳам кўпаяди, демак, сабрга бўлган эҳтиёжи ҳам кундан-кунга ортиб боради. Бошидан кечирган ҳамма азиятлари эса, сабр воситасида роҳату шодликка айланади. Бундай ҳузур-ҳаловатга етишиш учун инсонга фақатгина сабр керак бўлади. Сабр эса ҳамма инсонлар эга бўлган бебаҳо бойликдир. «Сабрнинг таги сариқ олтин», деб бежиз айтилмаган.\nҲақиқий олтин оловда қиздирилгач, оддий темирдан ажралиб чиққанидек, синовлар алангасидан сабрли инсонлар вақти келганда ажралади. Сабрли одамгина бу дунёда ҳам, охиратда ҳам ютуқларга ва Аллоҳнинг марҳаматига эришади.\nМуҳсина Салоҳиддин тайёрлади.\n9 « ». . Тўққизинчи ҳадис Абу Ҳурайра розияллоҳу анҳудан ривоят қилинади. Набий соллаллоҳу алайҳи васаллам шундай дедилар «Рамазон ойи давоми...\n11:18 / 21.05.2018 2959\n06:00 / 15.01.2018 1451\n«Омина» 1 ёшга тўлди\nАёл беназир мавжудот. Аллоҳнинг яратмишлари ичида ўхшаши йўқ нозик бир ҳилқат. Асрлар бўйи аёл зоти гоҳ мақтов, мадҳиялар қанотида самоларга учирилди, гоҳ давоми...\n19:26 / 14.12.2016 932\n05:30 / 27.11.2016 3741\n20:00 / 10 август 281\n12:50 / 10 август 24\n18:35 / 07 август 208\n11:17 / 14 январь 79340


Аёллар муаммоларига шунчаки кўз юмиб бўлмайди\nХотин-қизларнинг жамиятдаги роли ва мавқеини мустаҳкамлаш, ҳуқуқ ва эркинликларини таъминлаш, ижтимоий-сиёсий фаоллиги, тиббий маданияти ва интеллектуал салоҳиятини юксалтириш, айниқса, оилаларни мустаҳкамлаш, ҳуқуқий асосларини кафолатлаш бугун ҳар қачонгидан долзарб аҳамият касб этмоқда. Зеро, оналар чеҳрасига қувонч, мамнунлик ва шодумонлик улашиш, ҳар бир оилада тинч, тўкин, фаровон ва барқарор ҳаёт барпо этиш давлатимиз сиёсатининг устувор вазифаларидан биридир.\nАйтиш мумкинки, айни вақтда ушбу йўналишда муайян ишлар амалга оширилмоқда. Буни кўплаб ҳаётий мисоллар орқали ҳам кўриш мумкин. Бироқ соҳага оид айрим кўрсаткич ва далиллар оила институтига, аёллар ҳуқуқ ва қонуний манфаатларини ҳимоя қилишга оид норматив-ҳуқуқий ҳужжатларни янада такомиллаштириш, аёллар ўртасида жиноятчилик ва ҳуқуқбузарликларнинг олдини олиш, эрта турмуш қуриш, шунингдек, шаръий ва қариндошлар ўртасидаги никоҳ каби муаммоларни бартараф этишни тақозо этмоқда.\nОила ва аёллар масалалари бўйича комиссия аъзолари, сиёсий партиялар фракциялари, Экоҳаракат депутатлар гуруҳи аъзолари, тегишли вазирлик, идора ва ташкилотлар вакиллари, ННТ ҳамда журналистлар иштирок этган тадбирда Ўзбекистон Республикаси Бош вазирининг ўринбосари, Республика Хотин-қизлар қўмитаси раиси Т. Нарбаеванинг жамиятимизда хотин-қизлар мавқеини ошириш ва оилалар мустаҳкамлигини таъминлаш борасида Ўзбекистон Хотин-қизлар қўмитаси томонидан амалга оширилаётган ишлар тўғрисидаги ҳисоботи тингланди.\nАна шу вазифалар асосида жорий йилнинг ўтган даврида қўмита томонидан опа-сингилларимизнинг оила ва жамиятдаги мавқеини мустаҳкамлаш борасида қатор саъй-ҳаракатлар рўёбга чиқарилмоқда. Энг аввало, оилалардаги ижтимоий-маънавий муҳитни соғломлаштириш ва бу борада жамоат ташкилотларининг фаолиятини мувофиқлаштириш бўйича янги тизим яратилди. Босқичма-босқич такомиллаштириб борилган ушбу тизим асосида республикадан тортиб энг қуйи бўғингача жамоатчилик назорати гуруҳлари ташкил этилди. Улар кўмагида 5 млн.дан ортиқ хонадонларга кириб борилди, қарийб 15.млн. нафар аҳоли вакиллари билан бевосита мулоқотлар ўтказилди. Ўрганишлар давомида жами 500 мингдан ортиқ муаммо кўтарилган бўлса, уларнинг қарийб 72 фоизи жойида ҳал қилинган.\n2017 йил аҳоли бандлигини таъминлаш дастурига мувофиқ, жорий йилнинг ўтган даврида 84 мингдан зиёд хотин-қиз доимий иш ўринларига жойлаштирилган. Шунингдек, аёлларнинг ижтимоий-сиёсий фаоллигини ошириш борасида ҳам қатор тадбирлар ташкил этилган.\nЙиғилишда хотин-қизлар ўртасида жиноятчилик, ҳуқуқбузарликларнинг олдини олиш, нотинч оилалар билан ишлаш, мавжуд муаммоларнинг илдизини чуқур ўрганиш ва уни бартараф этиш чораларини кўриш ва ҳал этиш муҳимлигига алоҳида урғу берилди.\nТ. Нарбаева ўз ахборотида қайд этганидек, хотин-қизлар ўртасида жиноятчиликнинг олдини олиш борасида Ички ишлар вазирлиги билан биргаликда 14 та ҳудуд бўйича алоҳида дастур қабул қилинган ва унинг ижроси бажарилмоқда. Мисол учун, жорий йилнинг тўққиз ойи мобайнида 305 нафар жазо муддатини ўтаб қайтган аёлларга моддий ёрдам кўрсатилди, 195 нафари ишга жойлаштирилди, 8 нафарига кредит олишларига кўмаклашилди. Профилактик ҳисобда турган аёлларнинг оилавий шароитлари доимий равишда ўрганиб борилмоқда. Улар билан профилактик суҳбатлар ўтказилиб, мавжуд муаммолар ҳал этилмоқда. Шу билан бирга, қўмита томонидан жазони ижро этиш муассасасидаги маҳкумларни касб-ҳунарга ўргатиш мақсадида ўқув курсларини ташкил этиш бўйича алоҳида режа ишлаб чиқилди.\nБундан ташқари, жойларда 24 мингга яқин нотинч оилаларга жамоатчилик вакиллари, Яраштириш комиссияси, Қайноналар кенгаши аъзолари бириктирилиб, улар томонидан олиб борилган профилактик тадбирлар доирасида 22 мингдан ортиқ оиладаги келишмовчиликлар бартараф этилди.\nЙиғилишда Бош вазир ўринбоси томонидан тақдим этилган маълумот юзасидан қизғин фикр алмашилди. Иштирокчилар оналик, оталик ва болаликни муҳофаза қилиш, аёлларнинг ҳуқуқлари, эркинликлари ва қонуний манфаатларини таъминлаш, уларнинг жамиятдаги ўрни ва нуфузини ошириш, ижтимоий, иқтисодий, сиёсий, ҳуқуқий ва маданий ҳаётда иштирокини янада фаоллаштириш, хотин-қизлар орасида содир бўлаётган жиноятчилик, ҳуқуқбузарлик ҳолатларининг олдини олиш борасидаги вазифаларнинг самарасини янада кучайтириш лозимлигини таъкидладилар.\nКўришлар сони: 8111


Конфедерациялар кубоги ҳақида сиз умуман эшитмаган фактлар\n16 июнь,2017, 12:57 439\nЭртага Россияда ўтадиган Конфедерациялар кубоги-2017 турнирига старт берилади. 8 жамоа иштирок этадиган мазкур турнир тарихи кўпчиликка хали яхши таниш эмас. Шу боис, SPORTS.uz интернет ахборот портали мазкур мусобақа ҳақидаги айрим қизиқарли фактларни тақдим этади.\n7 та турнирда – 3 та ғолиб\nКонфедерациялар кубоги асли 9 бор ўтклазилган. Бироқ 1992 хамда 1995 йилларда Саудия Арабистонида ўтган турнир ФИФА байроғи остида ўтмагани боис, одатда бундай статистикаларга қўшилмайди. Турнирнинг ҳозирги кўринишдаги формати 1997 йилдан бошлаб ўтказила бошланган. Аргентина ва Дания айнан «Қирол Фахд кубоги»ни қўлга киритишган. Бироқ турнир ФИФА таснифига ўтганидан сўнг, фақатгина Бразилия(4 марта), Мексика(1 марта) хамда Франциял(2 марта) ғолиб чиқишган. Бразилия 2005 йилдан буён ушбу турнир ғолиблигини ҳеч кимга бермай келмоқда. Сўннги учта Конфедерациялар кубогининг барчасида «пентакампеонлар» ғолиб чиқишган.\nФақатгина битта жамоа барча турнирларда иштирок этган. Бироқ улар Россияга келишмайдилар\nХа. Гап яна Бразилия термаси ҳақида кетмоқда. 1997 йилдан буён «тўп цехргарлари» деб аталадиган мамлакат термаси мунтазам равишда Конфедерациялар кубогида иштирок этиб келишаётган эдилар. Бироқ бу йилги мусобақада уларнинг ушбу серияси барҳам топадиган бўлди. Айтганча, яна бир нарса, илк бор Конфедерациялар кубогининг амалдаги ғолиби турнирда иштирок этаётгани йўқ.\nМезбонлар фақатгина бир бор гуруҳдан чиқа олишмаган\nТурнир мезбонлари фақатгина бир бор гуруҳда қолиб кетишган. 2001йил турнирга Япония хамда Жанубий Корея биргаликда мезбонлик қилишган. Ўшанда, Жанубий Корея гуруҳда 6 очко тўплаган бўлсада, Бразилияга қарши баҳсда 0:5 ҳисобида имкониятни бой беради ва тўплар нисбатининг ёмон ҳолатда эканлиги сабабли плей-оффга чиқа олмайди. Қолган барча холларда мезбонлар гуруҳ босқичини муваффақиятли тамомлашган.\nМезбон жамоаларнинг турнирдаги иштироки\nЖанубий Корея – Гуруҳ босқичи\nЖАР – Тўртинчи ўрин\nГермания – Учинчи ўрин\nЯпония – Иккинчи ўрин\nБразилия – Чемпион.\nЎйинларга ўртача 60 минг мухлис тушади\nСаудияда ўтган ўйинларда 30 минг мухлис тушган бўлса, Бразилияда ўтган сўнгги Конфедерациялар кубоги ўйинларини кузатиш учун ўртача 60 минг мухлис ташриф буюрди.1999 йилда Мексикада ўтган турнирни томоша қилиш учун стадионларга жами 970 минг мухлис келган эди. Шундай экан, Матс Хуммелс айтганидек, бу турнир зерикарли ва кераксиз эмас.\n3 та ўйинда – 1:24 ҳисобидаги мағлубият\nЯнги Зеландия хамда Ироқ термалари Конфедерациялар кубогидаги иштироклари давомида рақибдан нималарнидир «тортиб» ола билган. Бироқ ўтган сафар Бразилияда ўтган турнирда Океания чемпиони бўлган Таити термаси дарвозасига Нигерия «бор-йўғи» 6 та тўп киритган. Испания 10, Уругвай эса 8 та гол киритган. 3 та баҳсда ўз дарвозасидан 24 та гол олиб чиқиш…Бу антирекордни фақат Таитининг ўзи янгилай олса керак.\nҲорижлик мураббий – Гўлиб бўлолмаслик учун биринчи сабаб\nЭнг қизиғи ҳеч қачон ҳорижлик мутахассислар бошқарувидаги термалар Конфедерациялар кубогида ғолиб бўла олмагнини кўришимиз мумкин.\nҒолиб бўлган жамоалар ва уларнинг ўша вақтдаги мураббийлари:\nБразилия – Загалло, Паррейра, Карлос Дунга, Луис Фелипе Сколари.\nФранция – Лемар\nМексика – Лапуэнте.\nМексика, Чили хамда Камерун термалари ушбу ўзига хос «анъанага» барҳам беришга ҳаракат қилишади. Боиси, ушбу термаларни айнан ҳорижлик мутахассислар бошқаришади. Мексика ва Чилидан буни кутиш мумкин. Бироқ Камеруннинг потенциал имконияти бунга етмаслиги аниқ.\nЭрматов бу йил ҳам Конфедерациялар кубогида ишлайди\nЎзбекистон ифтиҳори – Равшан Эрматов 2013 йил Бразилияда ўтган Конфедерациялар кубогида ишлаган эди. Ўшанда, Италия хамда Бразилия термалари ўртасидаги баҳсни бошқариб борган ҳамюртимиз Неймар, Давид Луиз каби футболчиларни огоҳлантирган эди. Ўйин эса 4:2 ҳисобида мусобақа мезбонлари фойдасига хал бўлган эди.\nРавшан Эрматов Россиядаги турнирга видео такрорлар борасида иш олиб борадиган ҳакам сифатида ташриф буюради. Ҳамюртимизга омад тилаймиз!\nТарихда қолган тўпурарлар\nКонфедерациялар кубогининг барча даврлардаги энг яхши тўпурарлари Роналдино(Бразилия) ва Бланко(Мексика)лардир. Фернандо Торрес улардан битта голга ортда бормоқда. Битта турнирнинг ўзида энг кўп голни эса 1997 йилда Ромарио киритган – 7 та. Бироқ ушбу футболчиларнинг барчаси терма жамоадаги фаолиятларини аллақачон якунлашган. Шундай экан, Роналду ёки бошқа футболчилар бу рекордларни янгилашмасаларда, яқинлашишларига умид қилсак бўлади.\nЯрим финалда 8:2, финалда 6:0\n2014 йилги мундиалда Бразилиянинг Германия томонидан «таҳқирланиши»дан сўнг(1:7 ҳисобидаги мағлубият назарда тутилмоқда, муаллиф), бундай натижаларга футбол олами анча кўникиб қолди. Бразиля 1997 йилги турнир финалида Австралия дарвозасига 6 та жавобсиз гол киритган. Албатта, у вақтларда Австралия Океания минтақасидги ғолиблик туфайли қатнашар эди.\nДарвоқе, бразилия ўшанда, финалга қадар Саудия Арабистонини 8:2 ҳисобида мағлуб этишни уддалаган эди. Роналдино арабларга қарши баҳсда «хет-трик»ка эришган ўшанда.\nУмуман олганда эса французлар финалда ўйнамаса, хал қилувчи ўйин голларга бой ўтган. Боиси, «учранглилар» финалга чиққанида доимо 1:0 ҳисоби қайд этилган.\nҚолган 5 сафар финалда ўйнаган Бразилия эса хал қилувчи баҳсда энг ками 3 та тўп киритишни уддалаган. Бироқ юқорида таъкидлаганимиздек, улар бу йилги турнирда иштирок этишмайди.\nSPORTS.uz интернет ахборот портали ўз одатига кўра, катта мусобақаларни кенг кўламда ёритиб боради. Ушбу ёзда бўладиган Конфедерациялар кубоги-2017 баҳсларни ҳам сайтимиз ижодкорлари сизларга тезкор тарзда етказиб боришни ўз олдига мақсад қилган. Бизни кузатишда давом этинг!\nСанчес “Арсенал” машғулотларига қачон қўшилиши маълум бўлди 391 28.07.2017\nНельсон Семеду: "Барселона" либосини кийганимдан фаҳрланаман 581 15.07.2017\nРасман! “Барселона” Португалия термаси футболчисини сотиб олди(фото) 1190 14.07.2017\nИнтернет фойдаланувчилари учун Конфедерациялар Кубогига Евро-2016 га нисбатан кам қизиқиш уйғотди 426 07.07.2017\nТеглар: Равшан Эрматов Бразилия Россия Франция Конфедерациялар кубоги-2017\nИкки нафар боксчимиз профессионал фаолиятини нокаут билан бошлади 1124\n17 декабрь,2017, 13:54\nМЮ етакчисидан айрилди 904\n17 декабрь,2017, 15:52\nРуслан Чагаев клипда суратга тушди 717\n17 декабрь,2017, 13:34\nТаиландда чемпион бўлган Ўзбекистон U-23 терма жамоаси Тошкентга қайтиб келди 670\n17 декабрь,2017, 09:27\nНурсултон Рўзибоев бугун рингга кўтарилади 628\n17 декабрь,2017, 09:20\nРоналду: Фаолиятимни "Реал"да якунлашни истайман, лекин... 594\n17 декабрь,2017, 11:50\nGame over. “Манчестер Сити” “Тоттенхэм”ни йирик ҳисобда мағлуб этди 534\n17 декабрь,2017, 00:27\nКЧК-2017. Роналду финалнинг, Модрич эса турнирнинг энг яхши футболчиси деб топилди 525\n17 декабрь,2017, 01:08


Президент Сўх туманида бўлган воқеаларга муносабат билдирди - hudud24.uz\nБош саҳифа Маҳаллий Президент Сўх туманида бўлган воқеаларга муносабат билдирди\nПрезидент Сўх туманида бўлган воқеаларга муносабат билдирди\nЎзбекистон Республикаси Президенти Шавкат Мирзиёев Фарғона шаҳрида вилоят ва туманлар ҳокимлари, соҳа ва тармоқлар раҳбарлари, жамоатчилик вакиллари иштирокида йиғилиш ўтказди.\n– Кейинги йилларда қўшни давлатлар билан чегарадош жойлардаги кўп муаммоларни ҳал қилишга эришдик. Сўхдаги воқеалар қирғиз халқи билан дўстлигимизга, борди-келдимизга, режаларимизга таъсир қилмаслиги керак. Вазмин, сабр-тоқатли, меҳр-оқибатли бўлишимиз зарур. Қўшничилик – минг йилчилик. Халқларимиз елкадош бўлиб, бир-бирини ҳурмат қилиб яшаши керак, – деди Шавкат Мирзиёев.\nАввалги мақола2020 йил 1 ноябрдан божхона юк декларациясини расмийлаштириш вақти 3 суткадан 1 кунгача қисқартирилади\nКейинги мақолаЙил якунигача Фарғона вилоятидаги 43 мингдан зиёд оилани камбағалликдан чиқариш бўйича вазифалар белгиланди


Фойдаланилмаётган томорқалар қайтариб олинадими? (Видео) - Darakchi\nЖАМИЯТ 19.02.2020, 15:31\nУнда таъкидланишича, эндиликда қишлоқларда ердан фойдаланиш самарадорлигини ошириш мақсадида фойдаланилмай турган ерларда 50-100 гектар, камида 10 гектар ерда боғ яратиб, талабгорларга лизинг асосида берилади.\nБу ерлар қаердан ва қандай олинади, дала-ҳовлидаги фойдаланилмаётган томорқалар қайтариб олинадими мазмунида берилган саволга Фермер, деҳқон хўжаликлари ва томорқа ер эгаларини қўллаб-қувватлаш жамғармаси директори Тўлқин Сатторов жавоб берди.\n– Фойдаланилмаётган ерлар деганда ҳудудлардаги сув чиқмайдиган, қишлоқ хўжалигида ишлатилмагани учун ҳокимият захирасига олиб қўйилган майдонлар назарда тутилган, – дейди Т. Сатторов. – Жорий йилдан ана шундай ерларда интенсив боғ ёки иссиқхоналар яратиб, аҳолига лизингга берамиз. Дала ҳовли масаласига келсак, шахсий мулк дахлсиз. Улар орасида иссиқхона қурмоқчи ёки чорва билан шуғулланишни истаганлар бўлса, кредит ажратилади. Боғларни ҳосилга кириши ҳисобга олиниб, 7 йиллик кредитлар уч йиллик имтиёзли давр билан берилади.\nМисол учун, ўтган йили аҳоли хонадонларида 68 мингдан зиёд иссиқхона Ўзбекистон фермер, деҳқон ва томорқа эгалари кенгаши ҳузуридаги Фермер, деҳқон хўжаликлари ва томорқа ер эгаларини қўллаб-қувватлаш жамғармаси берган кредитлар ҳисобидан барпо этилди. Хонадонларда қуриб берилаётган иссиқхоналарни қандай ишлатиш, қайси экин турини қачон ва қандай экиш борасида ҳам тушунтиришлар берилмоқда.\nЖорий йилда ҳам бир қатор вазифалар белгилаб олинган. Мисол учун, 2020 йилда Фарғона, Андижон ва Наманган вилоятларининг йигирмадан ортиқ туманида ўттиз битта қишлоқ хўжалиги кооперативи ташкил этилади. Ташкил этилаётган кооперативларга кам таъминланган ва ишсиз фуқароларни танлаб олиш ва бириктириш бўйича аҳоли бандлигига кўмаклашиш маркази рўйхат шакллантирган.\nҚайд этиш керакки, шу кунларда Фарғона вилоятида кооперациялар учун 460 гектар ер ажратилган. Уларда Хитой технологияси асосида кам харажат қилиб, кўпроқ фойда кўриладиган иссиқхоналар барпо этилади. Шу тариқа Жанубий Корея, Африка, Япония мамлакатларининг кооперация тизими ўрганилди. Жаҳон тажрибасига кўра йирик мева-сабзавот кластерлари ташкил этилмаган ҳудудларда кооперациялар ишга тушади.\nКарантинда даволанаётган бемор: “Эй...” деб қўл силтар эдим, лекин акси экан"\nЎзбекистонда коронавирус билан касалланганлардан 10 нафарининг аҳволи оғир\nБир куннинг ўзида 5 минг 800 дан кўпроқ таҳлил ўтказилди, натижада 0,87 фоиз ҳолатда касаллик аниқланди — Нурмат Отабеков


18:51 / 16.07.2017 | 6102\nВа алайкум ассалом! Расулуллоҳ соллаллоҳу алайҳи васалламдан энг охирги нозил бўлган оят ҳақида саҳиҳ ривоят йўқ.\nҚуръони Каримнинг энг сўнгги нозил бўлган ояти ҳақидаги ривоятлар анчагина бор. Лекин уларнинг ҳеч бирида охирги оят ҳақидаги сўз Расулуллоҳ соллаллоҳу алайҳи васалламга етиб бормайди. Шунинг учун уламолар уларнинг барчасини ижтиҳод билан айтилган гаплар, дейишади. Қуръони Каримнинг энг сўнгги нозил бўлган ояти ҳақидаги қавл ва ривоятлардан баъзиларини келтирамиз. 1. Имом Бухорий Ибн Аббос розияллоҳу анҳудан, Байҳақий Умар розияллоҳу анҳудан келтирган ривоятда Қуръони Каримнинг энг сўнгги нозил бўлган ояти Бақара сурасидаги қуйидаги оят экани айтилади:\nЭй иймон келтирганлар! Агар мўмин бўлсангиз, Аллоҳга тақво қилинг ва рибонинг сарқитини ҳам ташланг (278-оят). Аммо муҳаққиқ уламолар бу оят Қуръони Каримнинг энг сўнгги нозил бўлган ояти эмаслигини, балки рибо ҳақида нозил бўлган оятларнинг охиргиси эканини таъкидлайдилар. 2. Саъид ибн Мусайяб ва Ибн Шиҳоб раҳматуллоҳи алайҳилардан келтирилган ривоятларда: Қуръони Каримнинг энг сўнгги нозил бўлган ояти дайн оятидир , дейилган. Бу оят Бақара сурасидаги оят бўлиб, у Қуръони Каримдаги энг узун оят ҳамдир. Мазкур оят Аллоҳ таолонинг қуйидаги қавли ила бошланади:\nЭй иймон келтирганлар! Маълум муддатга қарз олди-берди қилган вақтингизда уни ёзиб қўйинг (282-оят). Аммо уламоларнинг кўпчилиги бу қавлни ҳам қабул қилмаганлар. 3. Ибн Мардавайҳ Умму Салама розияллоҳу анҳодан келтирган ривоятда айтилишича, Қуръони каримнинг энг сўнгги нозил бўлган ояти Оли Имрон сурасидаги қуйидаги оятдир:\nРобблари уларга: Мен сизлардан эркагу аёл амал қилувчининг амалини зое қилмасман. Баъзингиз баъзингиздансиз. Ҳижрат қилган, диёрларидан чиқарилган, Менинг йўлимда азият чеккан, жанг қилган ва қатл этилганларнинг ёмонликларини ўчиргайман ҳамда уларни албатта остларидан анҳорлар оқиб турган жаннатларга киритгайман, Аллоҳ ҳузуридан савоб ўлароқ , дея ижобат қилди. Ва Аллоҳ ҳузурида гўзал савоб бўлган Зотдир (195-оят). Бу қавлнинг раддияси унинг ҳужжати ўлароқ келтирилган ривоятнинг ўзидадир. Унда айтилишича, ушбу оят Умму Салама розияллоҳу анҳонинг Расулуллоҳ соллаллоҳу алайҳи васалламга берган Эй Аллоҳнинг Расули, Аллоҳнинг эркакларни зикр қилиб, аёлларни зикр қилмаганини кўрмоқдаман? деган сўроқларига жавоб ўлароқ нозил бўлган уч оятнинг сўнггисидир. Қуръони Каримнинг сўнгги нозил бўлган ояти эмас. 4. Имом Муслим Ибн Аббос розияллоҳу анҳудан қилган ривоятда айтилишича, охирги нозил бўлган сура Наср сурасидир. Аммо уламолар: Бу охирги нозил бўлган сурадир, охирги нозил бўлган оят эмас. Сура Расулуллоҳ соллаллоҳу алайҳи васалламнинг вафотларига ишора бўлиб тушган оятларнинг охиргиси, умумий Қуръони Карим оятларидан охирги нозил бўлгани эмас , дейдилар. 5. Ноилмий доираларда Қуръони Каримнинг барча оятлари ичида энг сўнгги нозил бўлгани Моида сурасининг учинчи ояти бўлса керак, деган гумон бор. Улар оятнинг қуйидаги қисмидан шу хулосани чиқарганлар:\nБу кун сизга динингизни мукаммал қилиб бердим. Сизга неъматимни батамом қилдим. Ва сизга Исломни дин деб рози бўлдим. Бу оят Қуръони Каримнинг охирги тушган оятларидан бири ҳисобланади. Ояти карима Набий соллаллоҳу алайҳи васалламнинг видолашув ҳажларида нозил бўлган. Ушбу ояти карима нозил бўлганда, ҳамма саҳобалар: Динимиз мукаммал бўлди, Аллоҳ бизга неъматини батамом қилиб берди, Исломни дин деб рози бўлди , деб чексиз қувондилар. Аммо ҳассос қалбли инсон, буюк идрок ва ақл соҳиби Умар ибн Хаттоб розияллоҳу анҳу йиғлай бошладилар. Бу ҳолни кўрган саҳобалар ташвишга тушдилар ва: Сенга нима бўлди, эй Умар, нечун йиғламоқдасан? деб сўрадилар. Шунда ҳазрати Умар: Ҳар бир нарса мукаммал бўлганидан сўнг унга нуқсон етиш бошланади. Мен бу оятни Набий соллаллоҳу алайҳи васалламнинг вафотларининг яқинлашганига белги деб билмоқдаман , дедилар. Ушбу зикр қилинган омилларга биноан, Улуми Қуръон илмидан бехабар бўлган кимсалар мазкур оятни Қуръони Каримнинг охирги нозил бўлган оятидир, дея тахмин қилишади. Аммо бу гап тўғри эмас. Чунки ушбу оят нозил бўлганидан кейин яна бошқа оят нозил бўлганини илмли кишилар яхши биладилар. Бу кун сизга динингизни мукаммал қилиб бердим ояти нозил бўлганидан кейин Пайғамбаримиз соллаллоҳу алайҳи васалламнинг саксон бир кун яшаганликлари ҳам ишончли манбаларда қайд этилган. 6. Қуръони Каримнинг охирги нозил бўлган ояти Бақара сурасидаги қуйидаги оятдир:\nЎзингиз Аллоҳга қайтариладиган Кундан қўрқинг. Сўнгра ҳар бир жон касб қилган нарсасини тўлиқ олур. Уларга зулм қилинмас (281-оят). Қуръон илмлари билан шуғулланган уламолар ушбу ояти карима Аллоҳ нозил қилган оятлар ичида энг охирги оят эканини баён қилганлар. Ибн Журайжнинг айтишларича, Набий алайҳиссалом ушбу ояти карима нозил бўлганидан сўнг тўққиз кун яшаганлар, холос. (“Қуръон илмлари” китобидан). Валлоҳу аълам!


Дунёнинг ўйинлари кўп... - hudud24.uz\n2021, 21-Aprel | 01:48\nБош саҳифа Life style Дунёнинг ўйинлари кўп…\nДунёнинг ўйинлари кўп…\n09:44 / 14-02-2021\nКеч кузнинг совуққина бир куни эди. Қарши автобекатида Тошкентга кетадиган навбатдаги автобусни кутиб турибман. Ёнимда акам бор. Биздан сал нарида бир тўда киши уймалашиб нимадир ўйнашаётган экан.\n– Нима қилишяпти? – дедим акамга.\n– Қўявер, ишинг бўлмасин, – деди акам… Сўнгра “мен ҳозир келаман” деб қаергадир кетди. Менга барибир қизиқиш ғолиб келди. Акам айтганидек қўявермадим… Анави тўданинг олдига бордим. Қарасам, ангишвона ўйнашаётган экан. Учта ангишвонанинг бирига хурмонинг донагидек бир нарсани яшириб, айлантиришяпти. Ким ўша “донак”ни топса, ўртага тикилган пулни оляпти. Қарасам, жуда осон! Ангишвоначи “донак”ни яшириб, бир-икки айлантирди-да:\n– Қани, ким топади? – деди.\n“Донак”ли ангишвонани аниқ билиб турибман.\n– Мана шунда! – дедим иккиланмай.\nЁнимдаги киши “менга буниси”, деб иккинчи ангишвонани ушлади. Яна кимдир учинчисини ушлади.\n– Қани, унда пул тикинглар! – деди ангишвоначи.\nИкки рақибим 10 сўмдан 20 сўм тикди. Купон пул энди алмашган, 20 сўм ҳам катта пул эди. Аста қўйимдаги пулни олдим. Дастрўмолчага ўралган пул 1000 сўм эди! Уйдан чиқаётганимда онам бир чеккага тортиб, “Болам, бу минг сўм! Уч ойлик пенсиямни йиғдим, қишга иссиқ пальтоми, куртками ол, лекин бу пулни отангга айтма, ўзи бермай қўяди”, деб берган пул эди. Шу пулдан 10 сўмини олиб тикдим ва шартта ангишвонани очиб, 20 сўмни ютиб олдим. Атрофдагилар “ўвв” деб юборди.\n– Ука, сен зўр ўйнаркансан, давай, яна ўйна! – деди.\nМен яна ўйнадим. Бу сафар 15 сўм ютдим.\n– Бўлди, энди ўйнамайман, – дедим. Орқага тисарилаётгандим, ёнимдаги киши “яна бир ўйна, қизиқ бўляпти”, деб енгимдан тортди. Бу сафар ростдан ҳам қизиқ бўлди. Енгимдан тортган 100 сўм тикди. Учинчи шерик 200 сўм тикаман, деди. Атрофдагиларнинг икки кўзи менда, 300 сўм тик, дейишди. “Донак”ли ангишвонани ушлаб турганимга шубҳам йўқ эди. Шартта уч юз тикдим! Ангишвоначи:\n– Ука, ушлаб турганингга аминмисан, мен ҳам сенга пул тикаман, – деди қулоғимга…\n– Аниқ шу, ака! Тикинг! – дедим бу меҳрибонимга…\nАнгишвоначи 500 сўм тикди. Енгимни тортган яна 200 сўм қўшди. Қисқаси, онамнинг уч ойлик пенсиясининг ҳаммасини тикиб юбордим. Ғала-ғовурда буни қандай қилганимни ҳам билмай қолдим.\n– Оч! – дейишди.\nАнгишвонани кўтардим. Ичи бўм-бўш! Ичидаги “донак” қандай йўқолиб қолганини билмайман. Даҳшатга тушдим. Ўртадаги пулларнинг ҳаммасини “енгимдан тортган” олиб қўйди.\nУзоқдан акам кўринди. Аста сирғалиб тўдадан чиқдим.\n– Нима қиляпсан у ерда? Ишқилиб ўйнамадингми? – деди акам хавотир аралаш.\n– Йўқ, ўйнамадим, – дедим ёлғондан.\n– Бунинг ҳаммаси каззоб, ичида бегонаси йўқ, ҳаммаси бир команда, – дедим акам.\nИчимда нимадир “чирт” этиб узилгандек бўлди. “Онамнинг уч ойлик пенсияси!” Хаёлимда фақат шу гап айланади.\nАвтобусга чиқдик. Дераза ёнига ўтириб олиб, Қаршидан Тошкентгача унсиз йиғлаб келдим. Онамнинг уч ойлик пенсиясини қиморга тикдимми?! Изтиробимнинг чеки йўқ эди. Анави одамлар ҳақида ўйлардим: кап-катта одамлар! Улар куни бўйи менга ўхшаган лақмаларни чув тушириб, кечқурун бола-чақаси олдига қайси юз билан боради. “Енгимдан торт”гани сал кам отам қатори одам эди. Нега ўғли тенги бир норасидани алдади?\nЎша куни Қарши-Тошкент ораси жуда узайиб кетди. Етти соатлик йўл чинакам азоб бўлди. Ўзимга-ўзим сўз бердим: бундан кейин қиморга далолат қиладиган ўйинлардан нафратланаман! Зинҳор бировнинг ҳаққига хиёнат қилмайман! Онамнинг пенсия пулини ўзига қайтараман!\nЛекин… бу дунё ўзи турган-битгани ангишвона ўйини эканини ҳали билмасдим. Кейинчалик англадимки, ўша кунги “енгимдан тортган” – ҳаёт экан. Дунёнинг ўйинлари кўп, “ўйна” деб енгингиздан тортаверади. Ана шунда, энг муҳими, ўзингизни асраб қолишингиздир!\nАввалги мақола«Қурилиш» сўзи ҳаммамизда аллергия қўзғайдиган бўп қолди…\nКейинги мақолаБиринчи ёрдам дори воситалари


Нур яратувчи ва тарқатувчи жонзотлар - BBC O'zbek\nНур яратувчи ва тарқатувчи жонзотлар\nУшбу фотолавҳа ўзидан нур тарқатадиган жониворлар ҳақида ҳикоя қилади\nАмерика Табиат тарихи музейида махсус кўргазма ташкил қилинди. Бу кўргазма биолюминесценция - ўзидан нур чиқарадиган организмларга бағишланган. Бу суратда ўзининг асл ҳажмидан 40 баравар катталаштирилган қўзиқорин акс этган.\nТомошабинлар турли-туман жониворларнинг ўзларида қандай қилиб нур пайдо қилишлари ва бу нурни тарқатишлари кўришлари мумкин. Мана бу қўзиқоринлар Шимолий Американинг шарқий қисмидаги ўрмонда чириб бораётган ёғоч атрофида ўсадилар.\nБу одамлар "мовий арвоҳ" деб ном берган ялтироқ қўнғиз Phausis reticulata нинг 65 маротаба катталаштирилгани. Бу жониворни АҚШнинг марказий ва жануби-шарқий ҳудудларида учратиш мумкин.\nФотосуратчи Сунеаки Хираматсу ялтироқ қўнғизларнинг сигналларини муҳрлаш учун махсус секинлаштириб суратга олиш усулини қўллаган. Ушбу фототасвир Япониянинг Окаяма префектурасида олинган.\nБу Янги Зеландиядаги Ваитомо ғор тизимида юзага келадиган ажойиб манзара. Буни ҳам ялтироқ қўнғизлар личинкалари кўпаядиган пайтда кузатиш мумкин.\nБу Пуэрто-Риконинг Виекуес оролида нур тарқатадиган сув ўтлари ҳам деб аталадиган динофлагеллятларнинг кўп сонда бир жойда жамланишларидан ҳосил бўладиган манзара.\nБу эса Кайман оролларидаги интерактив манзара. Бу Кичик Каймандаги Bloody Bay Wall деб аталган соҳилдаги кўп сондаги маржонларни кечаю-кундуз намойиш этиб туради.\nБу медузаларнинг кўпайиши манзаралари.\nУльтрафиолет нур қаратилганида таркибида ялтирайдиган минерали бор жонзотлар ялтираб кўринади. Чаёнлар, айрим ўргимчаклар ва ҳашаротлар ичида флуоресцент моддалар бор.\nПонифиш деб аталадиган мана бу балиқнинг эркаги урғочисига ёқиш учун ўзидан чақмоқлар чиқариб "ҳунар кўрсатади".


Али ибн Абу Толибнинг васияти\n07:40 / 04 апрель 1576 pdf Ўқиш режими + -\nАли ибн Абу Толиб розияллоҳу анҳунинг бошига Ибн Мулжим томонидан қилич билан зарба берилди. Али розияллоҳу анҳу ҳушларига келгач: «Мени урган одамни нима қилдингиз?» деб сўради. Одамлар: «Уни ушладик», дейишди. Али розияллоҳу анҳу: «Унинг менинг таомимдан таомлантиринг, менинг сувимдан ичиринг. Агар яшаб кетсам, уни нима қилишни ўзим ҳал қиламан. Агар ўлсам, унга қайта уришга ҳожат қолмайдиган қилиб бир зарба уринглар», деди.\nСўнгра Ҳасан розияллоҳу анҳуга ўзи ювишни, кафанга ортиқча харажат сарфламаслигини васият қилди ва: «Расулуллоҳ соллаллоҳу алайҳи васалламнинг «Кафанга кўп пул сарфламанглар, чунки у тезда суғуриб олинади», деганларини эшитганман», деди. Яна: «(Тобутимни кўтариб кетаётганда) икки юриш орасида юринглар – яъни жуда тез юрманглар, ўта секин ҳам юрманглар. Шундай қилсангиз, оқибатим яхши бўлса, мени яхшилик сари тезроқ олиб борган бўласиз, борди-ю оқибатим ёмон бўлса, елкангиздан мени тезроқ туширган бўласиз», деди.\n21:10 / 03 апрель 1075\nИслом ғариб ҳолатда бошланди\n07:08 / 11 апрель 257\n3183 17:10 / 11 май\nБу оламда бошига ғамқайғу тушмаган инсон бўлмаса керак... Одамзот баъзан бошига ташвиш тушган пайтда нима қиларини билмай қолади. Ўзини йўқотиб, довдираб қолади. давоми...\n6106 22:44 / 27.04.2017\n1041 21:03 / 06.10.2018\n2407 19:00 / 19.12.2018


Ўзбекистонда ўқувчи қизларнинг мактабга рўмол ўраб келишига рухсат берилди — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/Madaniyat/Ўзбекистонда ўқувчи қизларнинг мактабга рўмол ўраб келишига рухсат берилди\nЎзбекистонда ўқувчи қизларнинг мактабга рўмол ўраб келишига рухсат берилди\n4 сентябрь куни халқ таълими вазири Шерзод Шерматов бошчилигида 2021/2022-ўқув йили олдидан умумтаълим мактаблари директорлари, ўқитувчилар ва ота-оналар иштирокида очиқ мулоқот ўтказилди, деб хабар беради вазирлик матбуот хизмати.\nБу ҳақда «Дарё» нашри хабар беради.\nМулоқот давомида миллий қадриятларни инобатга олган ҳолда, қизларга истисно тариқасида мактабда оқ ва очиқ рангларда миллий рўмол (бошнинг орқа томонига ўралган ҳолатда) ва дўппида бўлишларига рухсат этилиши маълум қилинган.\n«Фарзандларимиз рўмол ўрашни хоҳласа, ўзбекча қилиб ўрасин. Керак бўладиган бўлса, кўйлагининг ёқасини ҳам сал юқорироқ қилиб ёпиши мумкин бўлади. Шунда ҳақиқий миллий қадриятларимиз нуқтаи назаридан бемалол мактабга келишларига рухсат этиш мумкин. Лекин иккинчи томони ҳам бор, бу истисно. Бу дегани эртага ҳамма фақат шунақа келиши керак, бемалол юрган қизларимизни ҳам олиб келиб ‘мана шунақа рўмол ўрашинг керак’, деб мажбурлаш ҳам бўлиб қолмасин. Бунинг тагидаги мақсад — қизларимизни ўқитиш», — дея ойдинлик киритади вазир.\nАввалроқ Халқ таълими вазирлиги ўқувчи қизларнинг мактабга ҳижобда боришлари мумкинлиги ҳақидаги саволларга муносабат билдириб, халқ таълими вазирининг 2020 йил 28 майдаги 131-сон буйруғи билан тасдиқланган мактабларнинг ички тартиб ва одоб-ахлоқ қоидаларининг 8-бандига кўра ўқувчилар белгиланган мактаб формасида келишлари шартлигини эслатганди.


Дунë, 14 феврал 2010\nякшанба 14 феврал 2010\nҚишки Олимпиада: 30 спортчида допинг аниқланди\n2010 йилги қишки Олимпиада очилиши арафасида 30 нафар спортчининг допинг истеъмол қилгани аниқланди. Халқаро Олимпия қўмитаси допинг истеъмол қилган спортчиларнинг мусобақада қатнашишини таъқиқлади.\nфеврал 12, 2010\nЕИ Грецияга ёрдам беради\nЕвропа иттифоқининг пайшанба куни Брюсселда бўлиб ўтган саммитида бюджет камомади билан боғлиқ иқтисодий бўҳронни бошдан кечираётган Грецияга ёрдам беришга келишиб олинди.\n"Тонгдан шомга қадар алаҳлаш"\nУмида Аҳмедовани бадиий суратлари ва ҳужжатли филми учун халққа туҳмат ва ҳақорат қилганлик каби тутуриқсиз айбда айбдор деб топиш орқали Тошкентдагилар¸ Умида Аҳмедова ижодининг дунë бўйлаб олқишланишига¸ ўз сиëсатларининг эса¸ яна бир бор қораланишига ўзлари замин яратдилар.\nЭронда янги зўравонликлар рўй берди\nЭрон мухолифати раҳбарлари ҳужумга учради. Мухолифат тарафдорлари ва полиция ўртасида тўқнашув юз берди. Бундай зўравонлик Эрон мухолифати ва унинг ўн минглаб тарафдорлари пойтахт Теҳронда уюштирган намойишлар пайтида содир бўлди.\nНавоий қабри етим қолмоқда\nЎзбекистон ҳукуматининг Алишер Навоий қабри устига ҳашаматли мақбара қуриш ташаббуси билан қабр устидаги эски гумбаз бузилди. Аммо янги мақбара устида юзага чиққан зиддият боис¸ буюк шоир қабри қарийб саккиз йилдан бери ташландиқ ҳолида қолмоқда.\nЭрон яна Ғарбни алдамоқчи\nЭрон президенти мамлакат Атом энергияси агентлигига уран ёнилғисини 20 фоизгача тўйинтириш ишларини бошлаш ҳақида буйруқ берди. Бу эса¸ Аҳмадийнажоднинг бир неча кун олдин қилган ўз баëнотига зиддир.\nУкраина президентлик сайлови арафасида\nУкраинада президентликка номзодларнинг сайловолди кампанияси расман ниҳоясига етди. 7 феврал куни ўтказиладиган президенлик сайловининг иккинчи даврасида бош вазир Юлия Тимошенко ва мухолифат етакчиси Виктор Янукович ўзаро куч синашадилар.\nфеврал 06, 2010\nМюнхенда яна хавфсизлик муаммолари муҳокама этилади\nГерманиянинг Мюнхен шаҳрида хавфсизлик масалаларига бағишланган 46 - анъанавий анжуман иш бошламоқда. Мюнхен халқаро анжумани хавфсизлик соҳасида ўтказиладиган муҳим халқаро йиғинлардан биридир.\nфеврал 05, 2010\nУкраина: Сайлов олди ўйин қоидаси ўзгарди\nУкраинада президент сайловининг иккинчи давраси ўтказилишига икки кун қолганда мамлакат президенти Виктор Юшченко сайловлар тўғрисидаги қонунга ўзгартиш киритиш тўғрисидаги қонунга имзо чекди. Янги ўзгартишларга мувофиқ участкалардаги сайлов комиссиялари ярим таркибда ҳам фаолият юритиши мумкин.\nИнқироз глобал ҳарбий харажатларга таъсир этмади\nҚароргоҳи Лондонда жойлашган Стратегик тадқиқотлар халқаро институти дунё давлатлари 2008 йилда мудофаа учун сарфлаган маблағ 1,55 триллион АҚШ долларини ташкил этгани, 2009 йилда бу кўрсаткич кўпайган бўлиши мумкинлигини башорат қилди.


Теҳронда иқтисодий саммит иш бошлади\n01 декабр 2020, Тошкент вақти: 20:34\nТеҳронда Иқтисодий ҳамкорлик ташкилотиннинг саммити иш бошлади.\nУнда чиқиш қилган Туркия президенти Абдуллоҳ Гул ташкилотга аъзо давлатларни халқаро майдондаги терроризмга қарши курашга ўз ҳиссасини қўшишга чақирди.\nШунингдек, Туркия президентининг таъкидича, Иқтисодий ҳамкорлик ташкилотига аъзо давлатлар биргаликда Фаластин-Исроил можаросини ҳал этишга кўмаклашиши мумкин.\nИқтисодий ҳамкорлик ташкилоти Эрон, Покистон ва Туркия ташаббуси билан 1985 йилда ташкил этилган. Бу ташкилотга кейинчалик Марказий Осиёнинг барча давлатлари, шунингдек Афғонистон ва Озарбайжон ҳам қўшилган.\nСаммитнинг очилиш маросимида нутқ сўзлаган Эрон президенти Маҳмуд Аҳмадийнажод АҚШ ҳукумати ва бошқа етакчи Ғарб мамлакатларини глобал молиявий бўҳронга сабаб бўлган адолатсиз иқтисодий тартиб ўрнатганликда айблади.\nСўнгги маълумотларга кўра, Ўзбекистон президенти Ислом Каримов Теҳрондаги саммитида иштирок этаётгани йўқ.\nТашкилот расмий сайтига кўра, Ўзбекистон номидан ушбу саммитда бош вазир Шавкат Мирзиёев иштирок этмоқда.


Фармакология ва клиник фармация - бет 11\nI даражали шокда биринчи ёрдам: жисмоний ва рухий тинчлантириш, оғриқсизлантириш, қон оқишини тўхтатиш, транспорт иммобилизациясидан иборат.\nII даража (ўрта оғирликда): беморнинг аҳволи бирмунча оғирроқ, асаблари таранглашган, сезиларли даражада яққол тормозланган. Териси оқарган, ҳуши жойида, қорачиқлар ёруғликни сал сезади, артериал босим тушиб кетади, пульс ва нафас олиши тезлашади, тана ҳарорати пасаяди, рефлекслар пасайиб кетади.\nII даражали шокда биринчи ёрдам: жабрланувчига иссиқ ширин чой ичириш, оғриқсизлантириш, нафас йўлларининг ўтказувчанлигини тиклаш, ташқи қон оқишини тўхтатиш, транспорт иммобилизацияси, тезликда касалхонага етказишдан иборат\nIII даражали (оғир) шок: асабларнинг сезиларли даражадаги таранглашуви, қотиб қолиш, атрофга ва ўзига нисбатан бефарқлик, ҳуши жойида, тери ва шиллиқ қаватлар кулрангроқ рангпар, совуқ тер босган, систолик босим 70 мм с.у.дан паст, диастолик эса 30-40 мм с.у., пульс ва нафас олиш секинлашган, юзаки бўлади.\nIII даражали шокда биринчи ёрдам: асаб, юрак, қон-томир тизими, нафас олиш аъзолари фаолиятини нормаллаштирувчи шокка қаршикомплекс чоралар кўрилади; юқори нафас йўллари ўтказувчанлиги таъминланади-бошни орқага эгиб, пастки жағини тортиб, нафас йўлларини шиллиқлардан, қондан, қусуқ моддалардан тозаланади; оғриқсизлантирилади; қон оқишини тўхтатилади; зарарланган қўл-оёқ охирларини стандарт транспорт воситалари ёрдамида иммобилизация қилинади; зудлик билан касалхонага ётқизилади.\nIV даража (охирги): клиник ўлимга ўтувчи давр. Воқеа жойида ёрдам кўрсатиш ва транспортировка қилишда жабрланувчини шок ҳолатидан бутунлай чиқаришга уриниш шарт эмас. Муҳими, шокнинг кучайиб кетишига йўл қўймаслик керак, нафас ва юрак қон томир тизимининг фаолиятини яхшилаб, ўлим хавфини камайтириш керак. Травматик шокни даволашнинг асосий манбаи-махсус даволаш муассасасига зудлик билан ётқизиш.\nШокда ёрдам беришнинг умумий тамойиллари. Шокда биринчи ёрдам жабрланувчини жароҳатловчи омил таъсиридан халос қилишга қаратилади. бунинг учун уни ёнаётган кийим, электр токи манбаи ва б. дан халос қилиш лозим. Очиқ жароҳат бўлиб, қон оқаётган бўлса, қонни вақтинчалик тўхтатиш чораларини кўриш, синиш ёки чиқиш бўлса вақтинчалик иммобилизация қилиш керак. Оғиз бўшлиғи ва ҳалқум қусуқ моддалари ва б. дан тозаланади. Агар зарур бўлса ўпканинг сунъий вентиляцияси ўтказилади. Агар жабрланувчи ҳушсиз бўлса-ю, юрак ва нафас фаолияти сақланиб қолган бўлсақусуқ моддаларининг нафас йўлига тушиб қолмаслиги учун қорин тарафга буклаб, бошини ён томонга эгади. Ҳуши ўзида бўлган жабрланувчига оғриқ қолдирувчи дорилар ичирилади. Бундан ташқари шокнинг келиб чиқишига қараб клиникада махсус чоралар кўрилади (постгеморрагик шокда қон қуйиш, кардиоген шокда наркотик анальгетиклар юбориш ва б.)\nЧўкиш сув ҳавзаларида чўмилиш вақтида ёки тўсатдан сувга тушиб кетганда содир бўлади. Чўкаётган одамни бир дақиқадан сўнг 90 %; 6-7 дақиқадан сўнг фақатгина 1-3 % қутқариш мумкин.\nЧўкишни бир нечта турлари фарқланади.\n1. Ҳақиқий чўкиш-ўпка ва нафас йўлларини сув тўлдиради, одам ҳаёт учун курашади ва талвасали ҳаракат қилиб, сувни тортади ва сув ўз навбатида ҳаво киришига ҳалақит қилади. Чўкаётган одамнинг териси кўкарган бўлиб, оғиз ва бурундан кўпик келади; агар одам сув тагида 3-6 дақиқадан кўп бўлмаса, жонлантириш чоралари муваффақиятли бўлиши мумкин.\n2. Қуруқ чўкиш-овоз ёриғи спазми туфайли сув ўпкага кирмайди, тери кўкариши кам, ҳушдан кетиши кузатилади, чўкаётган одам шу заҳоти сув тубига тушади.\n3. Синкопал чўкиш-тўсатдан нафас олиши ва юрак уриши тўхташи ўлимга олиб келади. Бунда чўкаётган одам териси оқаради.\nҚуруқ ва синкопал чўкишда, одам сув тубида 10-20 дақиқадан ортиқ бўлса, жонлантириш чоралари муваффақиятли бўлиши мумкин.\nСовуқ сувда чўкаётганда ҳимоя қилувчи гипотермия эффекти пайдо бўлади ва жонлантириш чораларини 20 дақиқа давомида сув тубида бўлганда ҳам ўтказиш мумкин.\nЧўкаётган одамни қутқариб, қирғоққа олиб чиқилади ва биринчи ёрдам берилади. Агар шикастланган одам ҳушдан кетмаган бўлса, пульси қониқарли ва нафас олиши сақланган бўлса, уни текис, қуруқ қаттиқ жойга ётқизилади, боши паст бўлиши лозим, кийимлари ечилади, қўл ёки сочиқ билан ишқаланади. Иссиқ ичимлик берилади ва иссиқ матога ўралади.\nАгар жабрланувчи ҳушсиз бўлиб, пульс ива нафас олиши сақланган бўлса, боши орқага қилинади, пастки жағи олдинга тортилади, сўнг уни боши паст қилиб ётқизилиб, бармоқлар билан оғиз бўшлиғини лойдан, қусуқ массаларидан тозалаш керак, уни ишқалаб, артиб иситилади.\nЖабрланувчи ҳушдан кетганда, мустақил нафас олмаганда, лекин юрак фаолияти сақланиб, нафас йўлларини тозалаш чоралари ўтказилгандан сўнг, тезликда сунъий нафас беришни бошлаш керак. Жабрланувчи нафас олмаганда ва юрак фаолияти кузатилмагандасунъий нафас беришни юрак массажи билан бирга ўтказиш лозим. Олдин нафас йўлларидан сувни чиқариб ташлаш керак, бунинг учун уни қорни билан тизза бўғимида букилган оёғи сонига ётқизилади кураклар орасига босилади. Бу муолажалар 15-16 секунддан ошмаслиги керак, чунки сунъий нафас ўз вақтида берилиши керак.\nБиринчи ёрдам кўрсатилгандан сўнг жабрланувчини тезликда касалхонага ётқизиш лозим, чунки ўпкада асоратлар ривожланиши мумкин (иккиламчи чўкиш синдроми). Иккиламчи чўкиш синдроми белгилари: ўткир нафас етишмовчилиги, кўкракда оғриқ, йўтал, ҳансираш, ҳаво етишмаслиги, қон билан йўталиш, қўзғалиш, пульс тезлашиши.\nЭлектр токидан шикастланиш катта кучдаги электр токи ёки атмосфера токидан (чақмоқ уришидан) юзага келади. Электр токи организмга маҳаллий ва умумий таъсир кўрсатади. Маҳаллий таъсир токнинг кириш ва чиқиш жойларида тўқималар куйиши билан намоён бўлади. Ток таъсирида нафас олиш ва юрак фаолияти тўхтайди. Жабрланувчининг териси оқарган, қорачиқ кенгайган, ёруғликка реакцияси йўқолган бўлади.\nБТЁ. Зудлик билан электр токи таъсирини тўхтатиш лозим, яъни электр токи дарҳол ўчирилади. Шикастланган кишини тортиб олишда токни ёмон ўтказадигандан фойдаланилади. Сўнг маҳаллий жароҳатларига асептик боғлам қўйилади. Оғриқ қолдирувчилар, тинчлантирувчилар, юрак дорилари (Зеленин томчилари) берилади. Нафас ва юрак фаолиятитўхтаганда реанимация чоралари кўрилади, яъни сунъий нафас олдирилади, юракни ёпиқ массаж қилинади. Бемор ҳушига келгач унга чой ёки кампот бериб, иссиқ ўраб қўйиш керак. Алкоголи ичимликлар ва кофе ичириш мумкин эмас. Транспортировка вақтида ҳам беморни кузатиб бориш лозим, чунки нафас ва юрак уриши тўхтаб қолиши мумкин.\nШикастланганларни ерга кўмиш ман этилади, бу нафас олишни қийинлаштиради, қон айланиши бузилади ва ёрдам кўрсатиш қийинлашади.\nЧақмоқ таъсиридан шикастланиш ҳам электр токидан шикастланишни эслатади ва биринчи ёрдам ҳам ўхшаш бўлади.\nЧақмоқ таъсирида шикастланишнинг олдини олиш учун жала ва чақмоқ пайтида телевизор, радиони ўчириш, телефонда гаплашишни тўхтатиш, деразаларни беркитиш лозим. Очиқ жойда, якка дарах тёки устунлар ёнида туриш мумкин эмас.


Бахт индексида «бахтсизлашаётган» Ўзбекистон. Бахт ва унинг қандай ўлчаниши ҳақида қисқача – Bugun.uz\nТаҳлил - 18:11 · 25.04.2022\nБахт индексида «бахтсизлашаётган» Ўзбекистон. Бахт ва унинг қандай ўлчаниши ҳақида қисқача\nБМТ барқарор ривожланиш ечимлари тармоғи томонидан ҳар йилда чоп этиладиган халқаро бахт индексида (World Happiness Report) 2022 йилда Финляндия кетма-кет бешинчи йил жаҳоннинг энг бахтли мамлакати деб топилди. Кучли учликка Дания ва Исландия якун ясаган. Ўзбекистон эса 2021 йилга нисбатан 11 поғонага пастлаб, 146 давлат орасидан 53-ўринни эгаллади.\nХўш, бахт деганда нимани тушуниш лозим, у қандай критериялар билан ўлчанади? «Bugun.uz» колумнисти Жаҳонгир Остонов мақолада шу хусусда сўз юритади.\nБахт деганда нимани тушуниш лозим?\nҚадимги даврлардан бошлаб, инсон психологик ҳолатининг мазкур элементи барча замонларнинг мутафаккирлари диққат марказида бўлиб келган ва келмоқда. Бахт — инсоннинг мавжудлиги шароитида умрининг мазмунли ва тўкислиги, ўзини ўзи англашидан имкон қадар қаноат ҳосил қиладиган ҳолати саналади. Бахт феномени психология, фалсафа, физиология, социология ва иқтисодий назарияларда ҳамда динларда ўрганилади.\nБахт физиологияси «бахт гормонлари» деб аталадиган – эндорфин, серотонин ва дофамин гормонлари билан чамбарчас боғлиқ. Уларнинг синтези ва организмдаги айланиши эндокрин, бактериал ва вирусли касалликлар туфайли бузилади. Серотонин мия ва марказий асаб тизимининг нейромедиатори бўлиб, у ошқозон-ичак трактида ва асаб тизимининг қисмларида ишлаб чиқарилади. Агар эндорфин асосан қисқа муддатли эйфория ва қувонч ҳолатига таъсир қилса, серотонин унинг мунтазам ишлаб чиқилиши ва нейронларда ушлаш жараёнлари кўп даражада бахт ва узоқ муддатли қониқиш ҳиссини таъминлайди.\nАнтик этикада бахт муаммоси марказий категория эди. Аристотел уни биринчилардан бўлиб ўрганган, у бахтни «яхшиликка тўла қалбнинг фаолияти» деб таърифлаган. Яхшиликни бахтга элтувчи восита сифатида тавсифлаган. Эллинизм даврида бахт эпикуризм фалсафасида завқда ифодаланган. Шарқ фалсафаси моддий дунёда бахтга эришиб бўлмаслигини эълон қилиб, ўзининг биологик, физиологик, ижтимоий, иқтисодий ва мантиқий жиҳатларида индивидуал бахтли ҳаётга эришишнинг амалий йўлларини ўргатади. Хусусан, шарқ фалсафаси вакили Далай-лама шундай дейди:\n«Яхши ҳамки, бахтга эришишнинг икки усули бор. Биринчи усул — ташқи. Яхши уй-жой, яхши кийим, кўпроқ ёқимли дўстлар орттириш орқали биз маълум даражада бахт ва қониқиш топа оламиз. Иккинчи усул — руҳий ривожланиш йўли бўлиб, у ички бахтга эришиш имконини беради. Бироқ бу икки ёндашув эквивалент эмас. Ички бахтсиз ташқи бахт узоқ давом эта олмайди.\nАгар ҳаёт сизга қора рангларда тортилса, юрагингизда нимадир етишмаётган бўлса, сиз қанчалик ҳашаматли орасида бўлсангиз ҳам, бахтли бўлолмайсиз. Аммо ички хотиржамликка эришган бўлсангиз, энг қийин шароитларда ҳам бахт топишингиз мумкин».\nПсихологияда бахтни аниқлашда қуйидаги формуладан фойдаланилади: «Бахт = ҳаётдан чуқур қониқиш + максимал ижобий эмоциялар + минимал салбий эмоциялар». Бундан ташқари, ижобий ҳис-туйғулар ҳозирги пайтдаги бахт билан боғлиқ, чуқур қониқиш эса узоқ муддатли бахт билан боғлиқ. Шундай қилиб, бахт — бу ўз потенциалимизга эришиш учун ҳаракат қилганимизда ҳис қиладиган қувонч туйғуси саналади.\nБахт ва пул ўртасидаги муносабатни ўрганувчи иқтисодчилар ва социологларнинг таъкидлашича, макродаражада ялпи ички маҳсулот даражаси юқори бўлган бой мамлакатлар аҳолиси камбағал мамлакатлар аҳолисидан кўра нисбатан ўзларини бахтлироқ ҳис қилишади. Микро даражага келсак, аксарият иқтисодчиларнинг хулосаси шундай: бахт пулга боғлиқ, аммо пул қанча кўп бўлса, улар бу бахтга шунчалик таъсир қилмайди. Психологларнинг таъкидлашича, бахт учун маълум бир минимал пул керак. Бироқ, асосий муаммолар ҳал этилгач, бахт ва пул ўртасидаги алоқа тезда хиралашади.\nБахт қандай критериялар билан ўлчанади?\nБМТ Бош Ассамблеяси 2011 йилда ташкилотларга аъзо мамлакатларни ўз халқи бахтига баҳо беришга ва ундан давлат сиёсатида мезон сифатида фойдаланишга чақирувчи резолюция қабул қилди. Шундан сўнг 2012 йил 2 апрель куни Бутан (ривожланишнинг асосий кўрсаткичи сифатида ялпи ички маҳсулот ўрнига ялпи миллий бахтни қабул қилган биринчи ва ягона давлат) бош вазири Жигме Тинли раислигида БМТнинг «Бахт ва фаровонлик: янги иқтисодий парадигмани белгилаш» мавзусидаги биринчи юқори даражадаги йиғилиши бўлиб ўтди. 2012 йилдан БМТ барқарор ривожланиш ечимлари тармоғи томонидан чоп этиладиган халқаро бахт индекси юритила бошланди.\nМиллий бахтни баҳолаш учун 6 та омилдан фойдаланилади: аҳоли жон бошига ялпи ички маҳсулот, ижтимоий қўллаб-қувватлаш, умр кўриш давомийлиги, фуқароларнинг ўз ҳаётий қарорларини қабул қилиш эркинлиги, сахийлик ва коррупцияга муносабат. Ҳар бир омил 10 балли тизимда баҳоланади. Ўзбекистон 2022 йилда мазкур индексда якуний ҳисобда 6,0 балл тўплаган. Хусусан, аҳоли жон бошига ялпи ички маҳсулот даражаси бўйича – 1,2 балл, ижтимоий қўллаб-қувватлаш бўйича – 1,09 балл, умр кўриш давомийлиги бўйича – 0,60 балл, фуқароларнинг ўз ҳаётий қарорларини қабул қилиш эркинлиги – 0,71 балл, сахийлик бўйича – 0,28 балл, коррупцияга муносабат бўйича эса – 0,24 баллни қайд этган.\nЎзбекистонда бахтиёрлик иқтисодиёти янги соҳа ҳисоблангани боис эмпирик тадқиқотлар сони нисбатан кам экани кузатилади. Нурдинова & Адачай (2020) бахтиёрлик иқтисодиёти ҳақида қисқа маълумот берган бўлса, Hiwatari (2019) Ўзбекистондаги ишонч ва ҳаётдан қониқиш орасидаги боғлиқликни таҳлил қилган. Жаҳон Бахтиёрлик Ҳисоботининг 2006-2019 йиллари маълумотлари асосида Ўзбекистон учун ҳисоблаган индексда умумий ўсиш суръати кузатилади. 2010 йилда мазкур индекс қиймати 5.09 бўлиб, 2006-2019 йиллар орасидаги энг паст даражани кўрсатади. 2017 йилда индекс 6.42 қиймат билан энг юқори даражани кўрсатади.\nМеҳнат бозоридаги иштирокига кўра ҳаётдан қониқиш ва бахтнинг ўртача қиймати солиштирилганда, мавсумий ишда ишлаётган ва вақтинчалик иш билан банд бўлганлар энг бахтсиз категория эканлиги кузатилди. Бу категориянинг доимий даромадга эга эмаслиги, эртанги кун ҳақидаги қайғулари бахтиёрлик даражасига салбий таъсир кўрсатгани орқали изоҳланади. Ҳаётдан қониқиш даражаси 6.0 қиймат билан энг паст кўрсаткичи ҳам мавсумий иш билан банд ва бошқаларга тўғри келади. Тадбиркор ва ўз бизнесига эга бўлган респондентларнинг бахтиёрлик даражаси 3.69 қиймат билан энг юқори эканлиги кўрилди. Тадбиркор ва ўз-ўзини банд қилган респондентларнинг бахтиёрлиги қатъий график асосида ишламаслик, ўзини-ўзи бошқариш ваколати мавжудлиги ва бошқаларга нисбатан эркин меҳнат шароитига эга эканлиги билан изоҳлаш мумкин. Ҳаётдан қониқиш даражаси энг юқори категория талабалар эканлиги кузатилган.\nМеҳнат бозоридаги иштирокига кўра ҳаётдан қониқиш ва бахтиёрликнинг ўртача қиймати / Фото: «Review.uz»\nУмуман олганда, бахт кўпроқ кишиларнинг эмоционал ҳолати билан баҳоланиб, ижобий ҳисларнинг кўплиги билан изоҳланади. Илмий адабиётда бахт субъектив фаровонлик, ҳаёт сифати каби атамаларнинг бир-бирига синоним сифатида ишлатилиши кузатилади. Лекин статистик маълумот ва сўровномаларда бахт ва ҳаётдан қониқиш орасидаги фарқ кузатилади.


ЎзА - Самарқандда «Туризм қишлоғи» ташкил этишга киришилди\nБугун ушбу маҳаллада Самарқанд вилояти ҳокимининг туризмни ривожлантириш масалалари бўйича ўринбосари Б.Нуруллаев ва Самарқанд тумани ҳокими Н.Мавлонов ҳамда соҳа вакиллари ҳудудда амалга оширилиши белгиланган лойиҳалар бўйича фикрлашиб олди.\nКонигил – Самарқанд қоғози, кулолчилик, дурадгорлик ва бошқа ҳунармандчилик анъаналари бугунги кунга қадар сақланиб қолган ҳудуд саналади. Бу ерга маҳаллий ва хорижлик сайёҳлар келиб, халқимизнинг қадимий анъана ва қадриятлари, миллий ҳунармандчилик намуналари билан танишишади. Жумладан, тарихий Самарқанд қоғозини ишлаб чиқариш жараёнлари, к кулолларнинг иши сайёҳларни ўзига ром этиб, уларни бу манзилга чорлайверади.\nЭндиликда қишлоқнинг инфратузилмаси янада яхшиланиб, маданий-кўнгилочар дастурлар ташкил этиш учун имконият яратилади. Қишлоқдаги биноларнинг тарихий қиёфаси тикланади. Меҳмон уйлари, овқатланиш шохобчалари фаолияти йўлга қўйилади. Меҳмонларнинг табиат қўйнида дам олишлари ҳамда сайр қилишлари учун Сиёб ариғи атрофида пиёдалар йўлаги, дам олиш масканлари ташкил этилади.\nҚишлоқ аҳолисининг сўзларига кўра, қадимда бу ердан оқиб ўтувчи Сиёб ариғи атрофида 40 дан ортиқ жувозлар бўлган экан. Туризм қишлоғи ташкил этилиши давомида бу жувозлар ҳам тикланади.\nБундан ташқари Конигил қишлоғида зиёрат, агро, саноат, тиббиёт ва бошқа туризм йўналишлари ташкил этилади.\nҚишлоқдаги хонадонлар томорқаларини намунали қилиб тартибга келтириш, ҳунармандчилик ва бошқа тадбиркорлик фаолияти билан шуғулланиш учун аҳолига кредитлар ажратилади, қўллаб-қувватланади.\nСамарқанд вилояти туризмни ривожлантириш департаментининг маълум қилишича, бу ишларни жорий йилнинг август ойига қадар якунлаш кўзда тутилган.


" Shahzoda " LøLa " Shahzoda "\nNews FeedTopics 916Photos 2 439Videos 24Participants 3 886\nLøLa Shahzoda LøLa\nadded January 23 2015 at 10:35\nS H E R Z O D B E K\nadded September 18 at 21:29\nSHERZODBEK OLLOSHKUROV :ko'ngil:\nॐ Кучкаров Ахлиддинॐ\nadded July 10 at 02:40\n+998909088061 Далше +998911280598 все мой номерTelgram. Whatsaps. Instagram. Imo Только деля Вась\nadded June 27 at 10:04\nИФФАТГА ҚЎЙИЛГАН ҲАЙКАЛ (ёхуд жўнатилмаган мактуб) Аёл гуноҳ қилса, бунга эркак ҳам айбдордир. (Шотланд халқ мақоли) Қўлимга бир мактуб тушиб қолди. Қизиғи, хат менга битилмаган, лекин эгасига ҳам жўнатилмаган. Келинг, мақсадга ўтишдан олдин ушбу мактуб билан танишамиз: “Ассалому алайкум, адаси! Мана сиз сабабли бегона юртларни кезиб, номаҳрам эркаклар орасида ишлаб юрибман... Тўғри, бунга ўзим рози бўлдим. Чунки оилавий муаммоларимизга сиз бирор ечим тополмагач, мен шундай хатарли сафарга отландим. Қарзларимиз бўйнимиздан ошиб, қарз эгалари остонамизда туну кун қўриқчилик қилишларига қарамай, сиз масъулиятни бўйнингизга ололмадингиз. Мен эса лоақал уч болам қийналмаслигини истаб, ўзга юртда мардикорликка чиқдим... Истанбулга келганимдан буён ҳар қандай қийинчиликларга дош бериб ишлаётган эдим. Аммо бугун ҳаммасига тупуриб, уйга, ўз юртимга, болаларим бағрига қайтишга қарор қилдим. Сабаби пул топаман деб, энг қимматли нарсаларимдан айрилишни истамайман. Юртимга қайтгач, майли фаррош бўлай, кўча супурай, майли кимнингдир эшигида чўри бўлай, фақат аёллик шаъним, ор-номусимга доғ туширмасам, бўлгани... ...Мен ишлаётган кафе хўжайини уйини тозалаб беришимни, эвазига яхши ҳақ тўлашини айтди. Иккиландим, аммо ишлаб пул топишга бўлган эҳтиёжим унинг таклифини қабул қилишга ундади. Вазифаларимни тушунтиргач, ортига қайтди. Ишга киришдим. Аммо негадир кўнглим жуда ғаш торта бошлади. Эндигина юмушларни тамомлаб бўлгандим ҳамки, кўча эшикдан уй эгаси кириб келди. Ойнадан унинг эшикни қулфлаётганини кўриб қолдим. Кўнглимдаги ғашлик ортди. Бурилиб улгурмасимдан келиб, белимдан қучди. Дод солиб эшик томон отилдим. У эса: – Сени илк кўрганимдаёқ ёқтириб қолдим. Аёлим билан ажрашганман. Гапларимни эшит, илтимос! Мен билан қол, сени бахтли қиламан, – деди. – Мен эрли аёлман! – тилимга келган биргина жумла шу бўлди. У турган ерида қотиб қолди. Дарҳол мени қўйиб юборди. Таажжуб билан: – Эринг бор?.. Алдамаяпсанми? – деди. – Эрим, болаларим бор... Эрим бўлмаганида ҳам менга номаҳрамсан! Худодан қўрқмайсанми? – дедим-да, қулфни очибоқ, бор кучим билан кўчага отилдим. Ғира-ширада югуриб кетарканман, ортимдан унинг овози келди. Бироқ тўхтамадим, қайрилиб ҳам қарамадим. Аммо қанча югурмай, у менга етиб олди, тиз чўкканча: – Тўхта, буни кийиб ол! Мени кечир... Кечирдим, деб айт? Истасанг, эртагаёқ юртингга жўнаб кетишингга ёрдам бераман. Фақат кечирсанг, бўлгани! Бу иш қиёматга қолмасин?..– дея ялинди. Оёқяланг эканимни шундагина билдим. Қолган бирорта гапи қулоғимга кирмади. Бир амаллаб кафега етиб олдим. Зарурат не кўйларга солганидан хўрлигим келди, аёл эканимдан илк бор пушаймон едим, туни билан йиғлаб чиқдим. Болаларимиз кўз ўнгимдан ўта бошлади. Гарчи бирор ножўя иш қилмаган бўлсам ҳам “Энди сизнинг, болаларимнинг кўзларига қандай қарайман?” деган ўй ич-этимни кемирди. Унинг уйида қолиб кетган сумкам эрталаб эшигим тутқичига осиб қўйилганидан билдимки, менга рўпара бўлишга журъати етмаган. ... У ваъдасида турди – ниҳоят учоқдаман. Йиғлаётганимни билдирмаслик учун рўмолчамни ахтараркан, бармоқларим букланган қоғозга тегди. Ажабландим. Хат экан. Орасига солиб қўйилган “кўкқоғоз”ларни кўриб, ҳаммасини тушундим. Хат қисқагина эди: “Синглим! Мени тавбага, саждага, намозга қайтардинг. Сендан қарздорман. Бундан кейин бегона юртларга ҳеч қачон ёлғиз борма... Эрингга айт, сендек аёлини асрай олмаса, бадали оғир бўлади. Шуни билки, юрагимга ҳайкал ўрнатиб кетдинг – номуснинг ҳайкалини, иффатнинг ҳайкалини...” Ҳар икки мактуб шу ерда тугайди. Ушбу хат аёл билан ўртамизда кўринмас ришта боғлади. У билан яқиндан танишдим, кейинги ҳаёти билан қизиқдим. Айтишича, уйига қайтгач анча пайтгача ўзига келолмай, ёқимсиз хотираларини унутолмай қийналган. Алам билан, кўзёшлар билан битган мактубини эса эрига ўқитишга жазм қилолмаган. – Мана юрагимни тошдек босиб ётган, ҳеч кимга айтолмаган сирларимдан воқиф бўлдингиз. Буларни ёзишингизни истайман. Эҳтимол кимгадир фойдаси тегар? Эримга ўхшаган эркаклар ўқиса, ибрат олар? Чет элда ишлашга бориб, қийинчиликдан қочиб, фаҳш йўлни танлаётган аёлларнинг йўлдан қайтишига туртки бўлар? Эрим ҳам ўқиб қолар?– деди у. Мен ёзишга ваъда бердим. Бир куни уни хафа ҳолатда топдим. Сабабини билгим келди. – Яқин ўртоғимнинг эри мени ёқтиришини айтиб қолди. Унга муносиб жавоб қилдим. Лекин у: “ Бу нима, нозми? Чет элга чиқиб келган аёлларни яхши биламан!” деди сурбетлик билан. Уни дўкондан қувиб чиқардим-да: “Яна бир марта келсангиз, дугонамга ҳаммасини айтиб бераман!” дедим. Менга алам қилгани – у менинг эрим борлигини билади-ку? Наҳот хорижлик бир бегона эркакчалик бўлолмаса?.. Энди сиз ростини айтинг, мен енгилтак аёлга ўхшайманми? – деди. Дафъатан берилган бу савол қаршисида жим қолдим. Киприкларимни кўтариб, ғамгин нигоҳига қарашга мажолим етмади. Фақатгина: – Дугонангизнинг эри ҳатто ор-номусга ҳам ҳайкал ўрнатиш мумкинлигини, бу ҳайкал фақат Аллоҳдан қўрқувчи қалблардангина жой олишини афсус, билмайди. Аллоҳ ўрнатган ҳалол-ҳаром чегараларидан ҳам ғафлатда. Билганида, у ҳам тавба эшигини қоқиб, нафси амморасини енгиш илинжида истиғфор арқонини маҳкам тутган бўлармиди... – дея олдим. Мактуб баҳона бир аёлнинг изтиробли кечинмалари ҳамда хиёнатдан, ҳаромдан ҳазар қилувчи пок қалби, метин иродаси билан танишдингиз. Аммо буларни нега ёзяпман? Ҳар гал Истанбул кўчаларида ялангоёқ ҳолда номусини опичлаб югураётган ожиза ёдимга тушса, аччиқ ҳақиқатга йўғрилган: “Аёл гуноҳ қилса, бунга эркак ҳам айбдордир” мақолини беихтиёр эслайман. Кўз ўнгимдан эса минг бир тоифага мансуб аёллар бирма-бир ўта бошлайди: – биргина тун ҳамда бокиралиги эвазига тонгда “кино юлдузи” бўлиб уйғонган “малика”лар... – карьера ҳамда машҳурлик илинжида режиссёрининг нафақат пинжидан, ҳатто тўшагидан бошпана топган баъзи тележурналистлар... – Бозордаги дўконларини хорижий моллар, чўнтагини эса пуллар билан тўлдириш истагида чет элларга бориб, бешюлдузли меҳмонхоналарда номаҳрам тижоратдоши билан битта хонада тунаётган “тадбиркор” аёллар... – овози борлигига ҳатто ўзи ҳам ишонмайдиган, лекин қоматию ясама – бўяб-бежалган совуқ рафторини реклама қилиш, продюссерининг битта ишораси билан унга нима кераклигини илғайдиган ва сўзсиз бажо келтириш эвазига санъат осмонида “чақнаётган” “юлдузча”лар (Илоҳо, бундай “юлдуз”лар битта қолмай тўкилиб тушиб, осмонимиз майли юлдузсиз, лекин мусаффо қолсин!)... – “Аввал диван, кейин экран” деб аталувчи ёзилмаган жирканч қоидага амал қилиш билан телеэкранлардан тушмай келаётган, на қалами, на фикри бўлган айрим телебошловчилар... интернет тармоқларида уч-тўрттадан профилга эга, лекин эри унинг фақат биттагина профилини кузатиш ҳуқуқига эга бўлган (Аслида, бу ҳуқуқдан ҳам маҳрум этилмаганликларининг ўзи бир бахт! Шундай аёлларнинг эрлари мабодо хотинининг қолган профилларида жойланган суратларини кўрганида, “Воҳ! Бу ҳурлиқо ким бўлди?!” дея аниқ севиб қолишларига заррача шубҳа қилмайман!) “соҳибжамол”лар... – хорижга ишлаш учун боргач, эри тирик ҳолда, тип-тирик эрини ўлдига чиқариб (“кўмиб келиб”) ёхуд у билан ажрашганини эълон қилиб, чет эллик бирор пулдор билан яшаётган ва юртига қайтгач, яна ҳеч нарса кўрмагандек, “тирилиб кетган” эрига хотин бўлиб кетавераётган баъзи аёллар... – уйида битта, кўчада яна битта эри бўлган “қўшэрли” хотинлар... – адабиётнинг “а ”сини, шеъриятнинг “ш”сини тушунмасдан туриб, “ака”ларининг дастаги билан катта адабиётга “кириб келган ижодкор”лардан то ишқий саргузаштлари воситасида бирор мансаб курсисини банд этган “хоним”ларгача... Кўнгилни беҳузур қилувчи ушбу рўйхатни давом эттиришни истамайман. Фақатгина сўзим сўнггида айрим саволларимга жавоб олишни истайман: Муҳтарама аёл! Ўз жуфтингиз учун номаҳрам аёлларга ҳатто унинг хаёли ҳам кетишига йўл қўймайдиган даражада садоқатли, фидойи рафиқа, АЁЛ бўла олдингизми? Фарзандларингизга улар бошини тик тутиб, сиз билан фахрлана оладиган ОНА бўлолдингизми? Сиз-чи, оиланинг устуни, фарзандларининг суянган тоғи, аёлининг икки дунёдаги қалқони бўлиши лозим бўлган марди майдон эркаклар! Сизга қорачиқлари ёниб турган фарзандларни туғиб берган ожизангизга ҳам дунё, ҳам охират қийноқларидан ҳимояловчи (либос) парда бўла оляпсизми? Шундай бўлса, бу шараф сизга муборак бўлсин! Агар шундай бўлса, қора тунда қоп-қора тошнинг устидаги қора қумурсқани кўришга, оёқ товушларини эшитишга қодир бўлган Зот сизга жаннатини мукофот этсин! https://www.ok.ru/madinam #Ибрат\nadded June 25 at 10:04\n#Эримни_иситиб_Беринг.. “Опа, шу кунларда куёвингизнинг қадам олиши бошқача. Бирортасига илашиб қолганми, ишдан бери келмай қўйди. Менга ҳам, болаларига ҳам эътиборсиз. Нима қилсам экан?”. Синглисининг гапларини эшитиб, Саида ўйланиб қолди. Бирор чора топмаса синглисининг оиласи бузилиб кетиши мумкинлигини ўйлаб, миясига келган фикрдан хурсанд бўлиб кетди: “Куёвни синглисига иситиш керак!”. Опа-сингил биргалашиб фолбиннинг олдига боришди. Ҳолатни тушунтиришганидан сўнг, фолбин аёл шакар, майиз, эрининг ички кийим ларидан олиб келишни тайинлади. Дам солиб эрини иситиб беришини учун бир неча марта келишлари кераклигини айтди. Умида фолбинни олдига бир неча марта борганига қарамай, эрининг ўзидан тоборо узоқлашиб бораётганини, оиласидан хотиржамлик йўқолиб, фарзандларининг тарбияси ҳам оғирлашиб кетаётганини сезиб турарди. Ўтиб бораётган вақт фақат унинг зарарига хизмат қилаётган эди. Фолбинни олдига бориб кетгазган вақтига, пулига қаттиқ ачинди. Аслида оиласидаги бу ҳолатларнинг асосий сабабчиси ўзи экани ини кеч англади. Ишдан кечроқ қайтган эри ҳақида нотўғри гумонлар бориб, чарчаб турган одамга ҳар хил ҳақоратларни ёғдириб, ўзига бўлган ҳурмат ва муҳаббатни йўқотиб қўйганини, болаларининг олдида ҳам эрини беҳурмат қилганлиги боис хонадонидан, оиласида файзу-барокатни кўтарилганини узоқ мулоҳазалардан сўнг тушуниб етди. Афйсус, синган идишни ямаган билан, чегирмаси қолар экан... Калтабинлик билан қилинган бундай муомала эрининг оиласидан кўнглини совишига, ҳатто гулдек фарзандлари ҳам кўзига кўринмай, оила сини ташлаб кетишига сабаб бўлди. Умида ўз хатоларини тушиниб етди. Бироқ энди қандай қилиб бу хатоларни тўғирлаш, эрининг кўнглига қайндай йўл топиш мумкин?! Аёлнинг энг асосий “иш жойи” – оила қўрғони! Фаолият юритаётган ҳар бир ишчи ўз устида ишилаб, ўсишга, ишини энг аъло даражада бажаришга ҳаракат қилиши лозим бўлганидек, аёл ҳам ўзининг рафиқалик, оналик, уй бекалик каби фаолиятларини юксак савияга кўтариши лозим. Оиласини мустаҳкамлиги, фарзандлари тарбияси, эрининг розилиги ҳаётидаги бош 5-кисм меъзон бўлиши лозим. Камчиликларини англагач ҳам, уларни тўғирлашга ҳаракат қилмай, “Қандай бўлсам шундайлигимча қабул қилишсин!” деб туриб олиш оқилалик эмас. Бирор касалликни даволашдан олдин касалликни келиб чиқиш сабаблари ўрганилади. Сабаблари аниқ бўлгандагина касаллик тезда бартараф этилади. Шуни ҳам таъкидлаш лозимки, давони ҳам фақат халол йўллардан қидириш керак. Шундагина меҳр-муҳаббат билан мустаҳкам бўлган хонадонга Аллоҳнинг раҳмати ҳам ёғилиб туради. “Эрни иситиш”нинг ҳалол йўли... Аллоҳ ҳалол қилган воситалар билан эрининг меҳрини қозонишдир. Эр уйига келганида хонадонининг тартибсизлиги, таом ўз вақтида тайёр бўлмаслиги, хотининг сочлари тўзиган, эгнидаги куйлагидан ёғ ҳиди келиб туриши, бунинг устига аёлининг тунд қиёфаси ҳар қандай эркакни уйидан, оиласидан безишига олиб келади. Аллоҳ таоло Қуръони каримда марҳамат қилади: “Унинг аломатларидан (яна бири) – сизлар (нафсни қондириш жиҳатидан) таскин топишингиз учун ўзларингиздан жуфтлар яратгани ва ўртангизда иноқлик ва меҳрибон лик пайдо қилганидир. Албатта, бунда тафаккур қиладиган кишилар учун аломатлар бордир” (Рум, 21) Одатда, эркаклар ишхона, кўча ташвишларидан чарчаб, ҳаловат ва таскин илинжида оиласи бағрига қайтадилар. Аёл оқила, фозила ва тадбиркор бўлса, эркак учун уйи фароғат қасрига айланади. Чарчаб, асаби таранглашган эр уйига кириб келганида эшикни очган аёлининг кулиб турган чеҳраси, бир оғиз “Яхши бориб келдингизми?” деган ширин сўзи, ҳамма жойнинг озодалиги ва ширин таомнинг ёқимли иси, фарзандларининг гўзал ҳ улқи эркакка ҳузур бахш этади. Ташвишлардан бир муддат бўлса ҳам узоқлашишига ёрдам беради. Аёл эри учун уйида безаниши, ўзига оро бериши, тоза либослар кийиши, ёқимли ифорлар ишлатиши керак. Аёлидан, атрофдан ёқимли ислар таралиши эрнинг баҳри дилини очади. Афсуски, айрим аёллар тўй, базм, меҳмондорчиликка боргандагина энг сара либосларини кийиб, ўзларга оро берадилар. Буларнинг ҳаммаси ким учун, атрофдаги бегоналар учунми? Аслида аёл гўзаллигини кўришга энг ҳақли инсон аёлнинг эри. Шу билан биргa аёлга нисбатан эрининг муҳаббати зиёда бўлади, оиласига қаттиқ боғланиб қолади. Оиладаги соғлом муҳит, фарзандларига бераётган чиройли тарбия учун эрнинг кўнгли хотиржам бўлади. Бу эса аёлнинг эрининг рози қилиши учун энг яхши тадбирдир. Шундагина аёл нафақат эрининг, балки Аллоҳ таолонинг розилигини ҳам қозонади. Аёллиги, оналиги, бекалиги учун ҳам яқинларининг меҳрини қозонади, ҳам ажрларга сазовор бўлади, иншоаллоҳ!\nadded June 22 at 20:28\nОталар сузи - Телефон касофати....\nadded June 22 at 06:25\nYurib ketdi erginam 👸👸\nadded June 19 at 18:52\nTotal participants: 6 372\nadded February 8 at 18:51\nadded January 30 at 21:18\n1. ТУЯНИНГ ШИФОБАХШ СУТИ Замонавий илмий изланишлар туянинг қўпдан кўп мўжизавий қирраларини бизлар учун очиб бермоқда. Туя сути қадимдан шифобахш дори сифатида истеъмол қилинади. Туя сути қандли диабетда қанд миқдорини сезиларлик даражада туширади. Биз шуни биламизки инсулинни таблетка ёки суюқ холатида оғиз орқали қабул қилиб бўлмайди. Чунки ошқозон кислотаси инсулинни парчалаб ташлайди ва инсулин беморга хеч қандай фойда бермайди. Шунинг учун инсулинни укол холатидан бошқа кўринишда ишлаб чиқариб бўлмаяпти (хозирча). Туя сутида кўп миқдорда инсулун бор. Тўғрироғи инсулинга ўхшаган протеин моддаси бор. Протеин ошқозонда парчаланмайди. Демак ичак деворларида сўрилиб қонга ўтади ва қандли диабетга чалинган беморларга ёрдам беради. Туя сути билан кучли аллергияни даволаш мумкин. Исроилнинг Беер-Шеви шахридаги олимлар кучли аллергияга чалинган тўрт ойликдан ўн ёшгача бўлган саккиз нафар бемор болаларни туя сути билан даволадилар. Болаларни хаммаси шифо топди. Илмий текшириш ишларини олиб бораётган олимларни фикрларга кўра туя сути таркибидаги протеин моддаси озиқ-овқат аллергиясини даволашда муҳим роль ўйнайди. Туя сути витаминлар; А, В, В2, С, Д га бой ҳамда аминокислоталар, кальций, мед, магнезий, цинк, фосфор, сера моддалари бор. Кальций моддаси туя сутида мол сутига нисбатан ўн баробар кўп. Туя сутидаги қатор иммуноглобулинлар (антител) инсон организимига мос келиши ичак деворларидан осон сўрилиб қонга ўтишини таъминлайди. Туянинг шифобахш сути билан жигар хасталиклари (гепотит А, Б, С, церроз) ни, ракни даволаш мумкинлигини замонавий фан тасдиклаяпти. Болалардаги тутқаноқ (Р.Ц.П), ўсмай қолиш холатларида, қондаги касалликлар туфайли истималаганда (сепсиз), организмда кальций витаминлар етишмаганда туя сути яхши ёрдам кўрсатади. Туя сутини оч қоринга овқатдан (икки соат) олдин (уч маҳал 200 грамдан) хомича, кичик ютумлар билан ичилади. Қайнатилса шифобаҳшлигига путр етади. Туянинг сутини совитгичда (холодильникда) олти-саккиз кунгача айнитмай сақлаш мумкин. Сутни ичишдан аввал илитиб олишни унутманг! Туянинг сути юқорида қайд этилган муддатидан кўпроқ сақланганда таъми нордонлашиб бир оз қуюқлашиб қолиши мумкин бироқ шифобахшлиги ўзгармайди. (мижози ўзгариб совуқ мижоз бўлиб қолади). Туянинг сутини истеъмол қилганингизда; қорнингизни тўқ тутади, асабларингизни тинчлантиради, ухлатади ва мижозингизга қараб ичингизни юмшатиши ёки айрим холларда ичингизни суюлтириши мумкин. Бундай холатлар сутни инсон организмига таъсир қилиш хусусиятларидан бири хисобланади. Туя сути ичишни синалган тадбири: Туя сути оч қоринга ичилади. Мумкин бўлса сут ичиладиган кунларда овқат ейилмайди. Шу вақтда қанча сут ичилса шунча сийиш кузатилади. (Ибн Сино: тиббий ўгитлар, 185-бет) МИКРОНУТРИЕНТ – ТУЯНИНГ ШИФОБАХШ СУТИ ЎЗБЕКИСТОН РЕСПУБЛИКАСИНИНГ ҚОНУНИ АҲОЛИ ЎРТАСИДА МИКРОНУТРИЕНТ ЕТИШМАСЛИГИ ПРОФИЛАКТИКАСИ ТЎҒРИСИДА (Ўзбекистон Республикаси қонун ҳужжатлари тўплами, 2010 й., 23-сон, 181-модда) ... микронутриентлар — инсон организмининг нормал ўсиши ва ривожланиши учун зарур бўлган, ўрнини бошқа нарса боса олмайдиган озиқ-овқат моддалари (витаминлар ва минерал моддалар); ... (lex.uz) Манзил: Наманган шаҳар, “ Мустақилликнинг 5 йиллиги” МФЙ. Сарбон кўчаси Мўлжал: Оромгоҳдан “Самарқанд” савхози томонига 3 км юрилади. Автобус: 14-А Чорсу-Ёшлик. Ёшлик бекати +99893 400 05 01, +99890 640 05 01, +99869 237 09 78.